Pendengaran rayuan lucut hak jutaan ringgit 1MDB Umno, Wanita MCA bersambung 27 Mei

Pendengaran rayuan pendakwaan berhubung keputusan Mahkamah Tinggi yang menolak permohonan lucut hak dikemukakannya terhadap beberapa entiti termasuk Umno dan Wanita MCA membabitkan wang jutaan ringgit, akan bersambung pada 27 Mei ini.Wang berkenaan yang disita oleh Suruhanjaya Pencegahan Rasuah Malaysia (SPRM), didakwa berkaitan dengan skandal penyelewengan dana 1Malaysia Development Berhad (1MDB).Tarikh itu ditetapkan oleh mahkamah selepas hakim Abdul Karim Abdul Jalil menghentikan prosiding pendengaran rayuan itu berikutan terdapat perkara yang tidak dapat dielakkan.“Terdapat kecemasan, kes hari ini ditangguhkan disebabkan perkara yang tidak dapat dielakkan,” kata Abdul Karim yang mempengerusikan panel tiga hakim bersama Hadhariah Syed Ismail dan Abu Bakar Jais.Sementara itu, Timbalan Pendakwa Raya Muhammad Saifuddin Hashim Musaimi ketika ditemui pemberita selepas prosiding, mengesahkan sebab penangguhan prosiding itu.Pendakwa raya mengemukakan rayuan terhadap keputusan Mahkamah Tinggi Kuala Lumpur yang menolak permohonannya untuk melucut hak wang RM192,965,413.61 milik Umno; Wanita MCA (RM300,000), Perano, sebuah syarikat yang menjual hijab, dan Binsabi Sdn Bhd yang membekalkan khemah masing-masing membabitkan jumlah RM337,634.78 dan RM827,250; Habib Jewels Sdn Bhd (RM100,000); K&Z Enterprise Sdn Bhd (RMRM138,359.60); Badan Perhubungan Umno Kedah (RM1.05 juta) dan Hattatex Trading (RM111,590).Badan Perhubungan Umno Pahang juga merayu terhadap keputusan Mahkamah Tinggi Kuala Lumpur yang membenarkan pendakwaan melucut hak RM2,479,300.18 yang disita daripada badan perhubungan Umno negeri itu.Terdahulu, panel hakim hanya sempat mendengar hujahan daripada peguam Syed Azimal Amir Syed Abu Bakar yang mewakili Badan Perhubungan Umno Pahang, peguam Khoo Guan Huat yang mewakili Habib Jewels dan peguam Thevini Nayagam, yang bertindak bagi pihak Perano dan K&Z Enterprise.Syed Azmal, ketika berhujah berkata hakim Mahkamah Tinggi terkhilaf ketika membenarkan permohonan pendakwaan untuk melucut hak wang RM2,479,300.18 yang disita daripada Badan Perhubungan Umno Pahang.“Wang yang disita dari Umno Pahang bukan hasil daripada aktiviti haram dan berdasarkan afidavit daripada seorang pegawai penyiasat menyatakan terdapat rekod pemindahan wang dari luar negara, namun tidak menzahirkan maklumat terperinci berhubung perkara itu,” katanya.


Kesan jika DUN tidak dibubarkan serentak dengan Parlimen

Tindakan beberapa kerajaan negeri di bawah pentadbiran Pakatan Harapan (PH) dan Perikatan Nasional (PN) untuk tidak membubarkan Dewan Undangan Negeri (DUN) selari dengan Pilihan Raya Umum ke-15 (PRU15) akan datang dilihat bakal memakan diri sendiri serta merisikokan kehilangan kuasa di peringkat negeri, kata penganalisis.
Penganalisis politik Universiti Teknologi Mara (UTM) Ismail Sualman berkata, Pilihan Raya Negeri (PRN) yang berlangsung sekali dengan PRU15 membenarkan strategi, taktik, manifesto dan propaganda dibuat secara serentak untuk mempengaruhi pengundi.
Katanya, pengundi cenderung memilih mana-mana parti yang dikehendaki di kedua-dua peringkat tanpa sebarang “reservation”.
"Pengundi lebih mudah memilih mengikut pola pengundian seandainya ia buat serentak. Mana-mana parti pun akan mempunyai peluang dan ruang yang sama di gelanggang yang sama,” katanya kepada MalaysiaNow.
"Risiko jika ditangguhkan ialah seandainya parti berkenaan kalah PRU15, corak yang sama dapat dilihat pada PRN.”
Beliau mengulas tindakan negeri-negeri PH dan PN yang enggan membubarkan DUN serentak dengan pembubaran Parlimen pada Isnin.
Kerajaan Perak di bawah Barisan Nasional (BN) bagaimanapun masih belum mendapat perkenan Sultan Perak, Sultan Nazrin Shah.
Ini bermakna, setakat ini hanya beberapa negeri sahaja akan melangsungkan PRN iaitu Pahang, Perlis dan Perak, sekiranya berjaya mendapat perkenan Sultan.
Negeri-negeri di bawah pentadbiran PH ialah Selangor, Negeri Sembilan dan Pulau Pinang.
Selangor dan Negeri Sembilan yang diteraju PKR sudah sepakat untuk tidak membubarkan DUN.
Bagaimanapun, Pulau Pinang  yang diterajui DAP masih berteka-teki mengenai keputusan itu.
PAS yang menerajui Kelantan, Kedah dan Terengganu pula sudah sepakat untuk tidak membubarkan DUN.
Melaka, Johor, Sabah dan Sarawak tidak akan terbabit dengan PRU15 ekoran sudah mengadakan PRN masing-masing sebelum ini.
Tindakan tidak mahu membubarkan DUN di negeri-negeri merupakan bantahan terhadap pembubaran Parlimen oleh Perdana Menteri Ismail Sabri Yaakob yang menerima tekanan daripada Presiden Umno Ahmad Zahid Hamidi.
Mereka membantah kerana merasakan pada ketika ini, tumpuan harus diberikan kepada persiapan menghadapi banjir.
Pengarah Eksekutif Ilham Centre Hisommudin Bakar berkata,  PH dan PN sewajarnya mengadakan pilihan raya serentak seluruh negara bagi menjimatkan wang dan masa rakyat selepas parti-parti tersebut mengkritik pembaziran wang dan masa rakyat ketika BN membubarkan DUN Melaka dan Johor.
DUN di negeri-negeri PH dan PN juga katanya sudah mencapai tempoh matang.
"Saya tidak menolak sekiranya diadakan pilihan raya secara berasingan pengundi akan merasa menyampah (annoying) untuk turun dua kali mengundi.
“Tambahan pula ketika itu mereka sudah mempunyai sikap dan pilihan yang dibuat peringkat Parlimen.
“Kerana jika buat berasingan, Umno ada kelebihan dan fokus jentera mereka mengikut negeri. Mungkin lebih malang kepada PH kalau Umno-BN  menang kerajaan pusat," katanya.
Ahmad Atory Hussain yang mengkaji politik Melayu selama beberapa dekad turut merumuskan pandangan sama.
"Kalau BN menang jadi pemerintah kerajaan pusat, PH dan PAS cari penyakit jika tidak bubar DUN negeri mereka.
“Ini kerana  BN akan menggunakan seluruh kekuatan dan aset diorang untuk menjatuhkan kerajaan negeri di bawah PAS dan PH,” tambahnya.
Senada dengan pandangan itu, penganalisis politik Universiti Kebangsaan Malaysia (UKM) Kartini Aboo Talib berkata negeri-negeri di bawah pembangkang akan dipengaruhi sekiranya BN menang kerajaan pusat.
"Urusan pentadbiran persekutuan-negeri akan memberi rangsangan untuk negeri juga menang bersama Umno dan BN terutama sekali Sabah, Sarawak dan negeri-negeri di Semenanjung.
"Keadaan ini juga vis-a-vis dengan mana-mana parti permuafakatan yang berjaya menubuhkan kerajaan pusat," katanya.
Antara bangkangan terhadap pilihan raya berasingan termasuklah kos, logistik dan sumber manusia.
Ismail berkata, sukar untuk penduduk di Lembah Klang atau penduduk luar negara pulang ke negeri masing-masing pada tahun depan bagi menunaikan tanggungjawab sebagai pengundi.
Ia merisikokan peratusan undi rendah yang boleh memberi kelebihan kepada BN.
Sementara itu, Hisommudin berkata PH dan PN perlu yakin dengan kekuatan sokongan kepada pentadbiran mereka.
"Jika kuat dan rakyat terbela dengan dasar lebih empat tahun pentadbiran, kenapa takut untuk bubar dan berdepan dengan lawan politik mereka?"


Gelembung pelancongan di Pulau Tioman, Genting Highlands ditangguh

Gelembung pelancongan domestik di Pulau Tioman dan Genting Highlands yang dilaporkan dibuka pada 1 Oktober ditangguhkan ke satu tarikh akan dimaklumkan kelak, kata Pengurus Besar Tourism Pahang Kamaruddin Ibrahim.Beliau berkata ia susulan kenyataan Perdana Menteri Ismail Sabri Yaakob yang memaklumkan pembukaan pusat, pulau dan kawasan pelancongan, serta aktiviti rentas negeri hanya apabila kadar vaksinasi negara mencapai 90% populasi dewasa.Sehubungan itu, katanya hanya penduduk Pahang sahaja dibenarkan berkunjung ke destinasi pelancongan di negeri ini dengan mengikut prosedur operasi standard (SOP) ketat yang ditetapkan.“Bagi pelancong luar yang sudah membuat tempahan kami minta mereka hubungi pengusaha pelancongan masing-masing untuk tindakan lanjut, sama ada tangguh atau sebagainya,” katanya kepada pemberita selepas meninjau pelaksanaan SOP Pulau Tioman di pintu masuk utama Terminal Feri Jeti Teluk Gading (dahulunya Tanjung Gemok) hari ini.Media sebelum ini melaporkan Kementerian Pelancongan, Seni dan Budaya (Motac) mencadangkan selepas Pulau Langkawi, Kedah, tiga lagi destinasi akan dibuka kepada pelancong menerusi gelembung pelancongan domestik iaitu Genting Highlands, Pulau Tioman dan Melaka.Mengenai pelaksanaan SOP di Pulau Tioman, Kamaruddin berkata antara SOP yang dikenakan ialah pengunjung mesti lengkap dua dos vaksin dan mengemukakan keputusan ujian saringan Covid-19 masing-masing sebelum menaiki feri.Beliau berkata sekiranya pengunjung membuat saringan kendiri mereka boleh membeli kit ujian kendiri di jeti atau di tempat lain, namun ujian mesti dilakukan di terminal jeti.“Bagi individu yang melakukan ujian di klinik, mereka perlu membawa surat keputusan ujian untuk diperiksa terlebih dahulu sebelum dibenarkan menaiki feri.“Dengan melakukan ujian saringan, ia turut memberi keyakinan kepada pengusaha pelancongan menerima pengunjung di lokasi mereka,” katanya.Dalam pada itu, selaras dengan peralihan Pahang ke Fasa Tiga Pelan Pemulihan Negara (PPN), beliau mengharapkan penduduk negeri ini kembali membantu merancakkan sektor pelancongan yang terjejas sekian lama akibat Covid-19.“Selepas beralih ke Fasa Tiga, banyak aktiviti dilonggarkan malah rentas daerah juga dibenarkan dan saya berharap lebih ramai yang berkunjung ke lokasi menarik di negeri ini seperti Janda Baik, Taman Negeri Rompin dan sebagainya,” katanya.


Kerajaan salur RM300,000 bantuan bakul makanan kepada ahli Parlimen hari ini

Peruntukan RM300,000 bagi program bantuan bakul makanan kepada setiap ahli Parlimen termasuk pembangkang, menerusi Pakej Perlindungan Rakyat dan Pemulihan Ekonomi (Pemulih), mula disalurkan hari ini.Menurut kenyataan Pejabat Perdana Menteri (PMO), bagi kawasan Parlimen Gerik dan Batu Sapi (yang ahli Parlimennya telah meninggal dunia), peruntukan itu masing-masing akan disalurkan melalui Pejabat Daerah dan Tanah Hulu Perak, Gerik, Perak dan Majlis Perbandaran Sandakan, Sabah.“Susulan pengumuman Pakej Pemulih oleh Perdana Menteri Muhyiddin Yassin pada 28 Jun lepas, program bantuan bakul makanan sedia ada akan diteruskan dan dipertingkat bagi memenuhi keperluan golongan yang terkesan.“Peruntukan ini bagi memperkasa program bantuan bakul makanan sedia ada untuk memastikan pelaksanaan yang lebih terangkum dan efektif kepada kumpulan sasaran di seluruh negara,” demikian menurut kenyataan itu.Pada 28 Jun lepas, Muhyiddin berkata menyedari kepentingan barangan keperluan asas rakyat dan mengambil sikap mengetepikan perbezaan politik dalam soal menyampaikan bantuan kepada rakyat, sebanyak RM300,000 diperuntukkan kepada setiap ahli Parlimen termasuk daripada pembangkang, untuk melaksanakan bantuan bakul makanan kepada golongan terjejas di kawasan masing-masing.Pakej Pemulih berjumlah RM150 bilion itu merupakan kesinambungan tujuh program bantuan dan pakej rangsangan dengan nilai keseluruhan berjumlah RM380 bilion yang dilaksanakan kerajaan Perikatan Nasional sejak pandemik Covid-19 dikesan di negara ini awal tahun lepas.


Saya tetap lantik sebagai peguam negara walaupun ‘Tommy benci saya’, kata Dr Mahathir

Bekas perdana menteri, Dr Mahathir Mohamad berkata hari ini beliau tetap melantik Tommy Thomas sebagai peguam negara walaupun peguam itu membencinya.“Tommy adalah salah seorang peguam yang benci saya.“Tetapi sebelum saya menjadi perdana menteri semula, Tommy datang bersama Zainur Zakaria dan Ambiga (Sreenevasan), kedua-duanya juga pernah pada satu masa menentang saya dan Zainur cadangkan nama Tommy sebagai peguam negara,” tulis Mahathir hari ini bagi menjawab dakwaan Thomas dalam buku autobiografinya, “My Story: Justice in the Wilderness”.Mahathir berkata, beliau sedar akan mendapat penentangan daripada orang Melayu jika memilih Thomas dan menambah “kemarahan orang Melayu kepada saya memuncak”.Tetapi Mahathir berkata, beliau kecewa dengan peguam negara Melayu sebelum itu yang enggan mengambil tindakan terhadap Najib Razak berhubung skandal 1MDB.“Saya sedia terima kritikan orang Melayu. Tetapi saya tidak dapat halang kecaman orang Melayu atas pelantikan Tommy Thomas sebagai peguam negara,” katanya.Mahathir berkata walaupun diserang hebat, beliau menerima keputusan Thomas untuk menggugurkan pertuduhan terhadap beberapa orang kerana menyokong militan LTTE di Sri Lanka.“Saya juga percaya dan pertahan dia ketika dikecam orang Melayu. Tempoh khidmatnya hampir tamat. Saya cadangkan anugerah Tan Sri untuk dia,” tambahnya.Mahathir turut mendedahkan PAS tidak pernah menuntut kepadanya untuk menggugurkan Thomas sebagai peguam negara.“Tetapi saya terima banyak kecaman kerana dia, dan saya fikir dia tidak perlu lagi disambung perkhidmatan setelah tamat.“Tetapi apabila saya letak jawatan sebagai PM dia datang berjumpa saya untuk beritahu yang memandangkan saya yang lantik dia dan saya bukan lagi PM, maka dia juga rasa perlu letak jawatan.“Tulisannya berkenaan peletakan jawatan saya cukup hebat,” kata Mahathir.


Banjir Taman Sri Muda jadi titik mula suatu kesedaran baru

Banjir di Taman Sri Muda minggu lalu, yang kini sudah surut bukan saja masih mengganggu penduduknya tetapi juga sebahagian rakyat negara ini.Bagi penduduknya, mereka tentulah sibuk membersihkan kediaman masing-masing dan meneruskan hidup dengan menanggung kerugian besar.Bagi sebahagian rakyat negara ini yang aktif dalam media sosial turut terkesan perasaan atas tragedi yang memberi pelbagai makna kepada kehidupan bermasyarakat di negara ini.Banjir bukan saja berlaku di Taman Sri Muda hujung minggu lalu.Ia juga berlaku di kawasan-kawasan lain di seluruh negara.Tetapi apa yang berlaku di situ adalah suatu yang istimewa kerana ia mendedahkan kelemahan negara ini, baik pada peringkat kerajaan mahupun masyarakat.Dengan terdedahnya kelemahan ini, ia mencetuskan kesedaran baru bagi mereka yang mahu memperbaiki keadaan.Perdana Menteri Ismail Sabri Yaakob mengakui kelemahan kerajaan dalam kegagalannya bertindak cepat bagi membantu mangsa banjir di Taman Sri Muda.Berita ini tersebar di seluruh dunia dengan ia disiarkan oleh stesen televisyen NHK, DW, BBC dan Al-Jazeera.Malaysia sebelum ini jarang sangat mengalami bencana untuk dijadikan bahan berita.Bagi rakyat Malaysia, kesusahan yang ditanggung oleh mangsa sepatutnya tidak sebesar itu jika sistem dan struktur kerajaan berjalan lancar.Perdana menteri juga menyebut bahawa bukan saja kerana kelemahan kerajaan persekutuan tetapi juga semua pihak.Maksudnya daripada kerajaan negeri hinggalah kepada pihak berkuasa tempatan.Malah bagi saya, pihak swasta, seperti pemaju yang terlibat turut wajar bertanggungjawab.Serta juga masyarakat setempat, iaitu dalam perkara-perkara berkaitan persekitaran.Malah banjir di Taman Sri Muda juga berkaitan dengan apa yang dilakukan oleh pihak-pihak berkuasa terdahulu, menjangkau 40 tahun lalu.Saya pernah pergi ke Taman Sri Muda pada tahun 1997.Pada masa itu tidak banyak bangunan yang dibina seperti sekarang.Saya pergi ke kawasan paling hujung taman itu dan berdiri hampir dengan sungai.Lalang dan pohon sendayan memisahkan jalan dengan sungai.Di seberang kawasan perumahan itu adalah ladang kelapa sawit.Saya memerhati bahawa air penuh di sungai dan ia mengalir perlahan menuju kuala.Sementara kawasan perumahan itu dirasakan begitu rendah.Terdetik dalam hati saya ketika itu ialah kalaulah air melimpah dari sungai, ia merupakan sesuatu yang tidak mustahil, pasti rumah-rumah teres akan ditenggelami air.Saya juga pernah melalui kawasan Subang Jaya, Kelana Jaya dan Puchong sebelum dibangunkan pada tahun 1980-an.Ketika itu ia penuh dengan lombong-lombong bijih timah.Dari jalan, kelihatan lombong-lombong itu penuh dengan air.Apabila lombong-lombong itu dikambus dan dibina bangunan-bangunan, tentu menjadi persoalan, ke manakah air itu disalurkan?Apabila hujan lebih daripada biasa, sempatkah ia mengalir ke laut tanpa membanjiri kawasan perumahan?Dengan pembinaan banyak kilang, tentulah mereka memerlukan pekerja.Maka datanglah penghijrah yang ramai dari luar Selangor.Taman Sri Muda didirikan di atas ladang getah dan kelapa sawit, Merton Estate yang terletak di Mukim Klang.Syarikat asalnya kemudian menjual ladang itu kepada syarikat lain yang memajukannya.Projek pembangunan itu dilaporkan bermula pada tahun 1982 dan dirasmikan oleh menteri besar Selangor pada ketika itu, Ahmad Razali Ali setahun kemudian.Pada masa itu banyak kawasan lombong dan getah di seluruh Selangor bertukar wajah untuk menjadi kawasan perumahan, komersial dan perindustrian.Hulu Klang, Bangi, Serdang, Puchong, Petaling dan Damansara pesat membangun.Dengan pembangunan itu ramai orang yang mengaut keuntungan, baik dari kalangan ahli perniagaan atau pun ahli politik.Taman Sri Muda diapit oleh Sungai Klang dan Sungai Damansara.Sungai Klang ini membawa air dari Genting Klang dan Ulu Klang.Air ditambah dari Sungai Ampang dan kemudiannya dari Sungai Gombak di tengah-tengah bandar raya Kuala Lunpur.Pada tahun 1995, NST menyiarkan gambar dan laporan mengenai Taman Sri Muda mengalami banjir akibat limpahan air Sungai Klang dan Sungai Damansara walaupun tidak ada hujan di kawasan itu.Minggu lalu ketika ramai orang marah dalam media sosial mengenai banjir itu, tersebar satu maklumat bahawa Taman Sri Muda itu asalnya merupakan kawasan penampungan air berlebihan.Maknanya kawasan itu tidak wajar menjadi taman perumahan.Ia seharusnya menjadi tempat takungan air untuk menghalang kawasan lain daripada banjir.Apabila ia dibangunkan juga, pemaju wajar mendirikan benteng bagi menghalang air sungai daripada masuk kawasan perumahan.Walaupun dikatakan pemaju berjanji tetapi ia tidak dibina.Ada warganet yang menuntut supaya siasatan dilakukan dan masalah ini ditangani.Tetapi apa yang dialami oleh Taman Sri Muda dirasakan juga berlaku di tempat lain.Banyak kawasan yang dirasakan wajar menjadi rizab untuk menjadi tempat penampung air diambil bagi pembinaan rumah.Ketika keghairahan untuk membuat pembinaan dengan mengaut keuntungan atas keperluan rumah oleh rakyat, perkara-perkara ini kelihatannya bukan menjadi keutamaan, apatah lagi apabila difikirkan bahawa banjir hanya berlaku beberapa tahun sekali.Juga ketika berlaku banjir baru-baru ini, tular video bahawa pada bulan November, Ahli Dewan Undangan Negeri (Adun) Kota Kemuning, Ganabatirau yang perwakilannya meliputi Taman Sri Muda marah-marah kepada Jabatan Pengairan Saliran kerana mereka tidak membaiki alat pengepam air yang rosak sedangkan kemungkinan banjir berlaku pada Disember.Memang benar berlaku banjir dan pengepam itu tidak berfungsi.Peristiwa ini membawa kepada persoalan kepada kecekapan jabatan-jabatan kerajaan.Ada satu persepsi dalam kalangan sebahagian masyarakat bahawa jentera kerajaan tidak bekerja secara jujur, cekap dan bersungguh-sungguh.Maknanya bukan saja mereka mempersoalkan mutu kerja ahli politik yang berjawatan tetapi juga pegawai dan kakitangan kerajaan.Tetapi kecaman paling besar semasa banjir ini adalah terhadap Agensi Pengurusan Bencana Negara atau Nadma yang terletak di bawah Jabatan Perdana Menteri.Ditambah pula kenyataan menteri dan pengerusi agensi yang meningkatkan lagi kemarahan orang ramai.Kemarahan ini disuarakan secara bertubi-tubi oleh ramai warganet.Ia memberi tekanan kepada kerajaaan untuk bertindak.Perkara ini turut dibawa oleh pihak pembangkang ke Parlimen tetapi dihalang oleh speaker.Media sosial dan media massa internet memainkan peranan besar dengan memberi kesedaran baru terhadap kelemahan kerajaan dalam bersiap sedia menghadapi bencana.Bukan saja kerajaan tetapi juga pihak berkuasa terdahulu.Maknanya sesiapapun menjadi kerajaan pada masa akan datang wajar melihat keseluruhan faktor apa yang menyebabkan banjir.Pada masa akan datang keadaan akan lebih teruk lagi kerana perubahan iklim dan pemusnahan hutan yang lebih besar.Kerajaan pula perlu diberi tekanan untuk berubah bukan saja oleh parti politik tetapi juga NGO, sektor swasta dan persatuan-persatuan penduduk.Peranan mereka bukan saja memberi bantuan semasa banjir dan pasca banjir tetapi juga usaha mengelak banjir.Sebarang bencana pasti memberi kesan kepada sektor swasta juga.Maka ia bermakna bencana yang menimpa Taman Sri Muda akan menjadi permulaan bagi suatu kesedaran untuk berubah.Jika negara dan rakyat tidak berubah, bencana ini akan berulang untuk menimpa generasi akan datang dengan keadaan lebih buruk.


Penjualan kit ujian kendiri Covid-19 akan diperluas ke pasar raya, kedai rantaian

Penjualan kit ujian pantas antigen Covid-19 (ujian kendiri) di pasar raya dan kedai rantaian dijangka dapat dilaksanakan dalam bulan ini, kata Menteri Perdagangan Dalam Negeri dan Hal Ehwal Pengguna Alexander Nanta Linggi.Ini kerana kementerian perdagangan dalam negeri dan hal ehwal pengguna (KPDNHEP) dan kementerian kesihatan (KKM) kini berada di peringkat akhir perbincangan berhubung perkara tersebut, katanya.Kit ujian pantas antigen Covid-19 (ujian kendiri) ketika ini dijual di semua farmasi komuniti berdaftar atau premis fasiliti kesihatan yang terdapat di negara ini.“Perluasan penjualannya di pasar raya dan kedai rantaian terpilih buat permulaan ini akan membolehkan orang ramai mendapatkan kit tersebut dengan lebih mudah,” kata Nanta dalam sidang media secara maya selepas majlis pelancaran Pameran dan Persidangan Francais Antarabangsa Malaysia 2021 (FIM 2021) secara maya hari ini.Nanta dalam pada itu berkata kerajaan juga akan memastikan paras harga siling borong dan runcit baharu bagi kit ujian pantas antigen Covid-19 (ujian kendiri) tidak akan memberi kesan kepada pemain industri.“Sesi perbincangan masih diadakan sehingga satu tahap semua pihak bersetuju terhadap harga runcit dan borong maksimum bagi kit ujian pantas antigen Covid-19.“Kementerian mahu harga baru yang akan ditetapkan adalah yang terbaik kepada pengguna dan ia tidak akan memberi kesan kepada perniagaan,” katanya.Berkuat kuasa 5 September, harga runcit maksimum bagi kit ujian pantas antigen Covid-19 (ujian kendiri) ditetapkan pada RM19.90 bagi setiap set manakala harga borong ditetapkan RM16 satu set.Pada 8 Oktober lepas, Nanta dilaporkan berkata kerajaan akan menetapkan paras harga siling borong dan runcit baharu bagi kit ujian pantas antigen Covid-19 (ujian kendiri) pada November.Nanta berkata KPDNHEP mengambil maklum terdapat kira-kira sembilan juta kit ujian pantas antigen Covid-19 (ujian kendiri) yang berada dalam pasaran ketika ini.“Pihak industri terlibat dalam membawa masuk dan mengeluarkan kit ini telah memberikan maklum balas positif supaya kit tersebut dijual pada harga yang lebih rendah daripada harga runcit maksimum ketika ini,” katanya.


KPM putuskan murid duduki peperiksaan awam hadir sekolah tanpa penggiliran mulai 8 November

Kementerian pendidikan (KPM) hari ini memutuskan jadual kehadiran murid yang menduduki peperiksaan awam adalah tanpa penggiliran mulai 8 November 2021 setelah kadar vaksinasi lengkap 90% murid di institusi tersebut dicapai.Bagaimanapun, menurut KPM, kehadiran murid kelas peperiksaan awam atau antarabangsa yang belum mencapai kadar vaksinasi lengkap 90% adalah kekal secara penggiliran.KPM berkata keputusan tersebut dibuat hasil perbincangan bersama kementerian kesihatan (KKM) dan Majlis Keselamatan Negara (MKN).KPM berkata negeri yang diletakkan di bawah Kumpulan A termasuk Johor, Kedah, Kelantan dan Terengganu akan beroperasi sama tarikh dengan negeri di bawah Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Wilayah Persekutuan Labuan dan Wilayah Persekutuan Putrajaya).“Pengoperasian bagi negeri Kumpulan A juga bermula pada 8 November 2021 kerana 7 November 2021 adalah cuti tambahan sempena perayaan Deepavali yang diperuntukkan dalam takwim penggal dan Cuti Persekolahan Tahun 2021 bagi sekolah bawah KPM,” kata KPM dalam sebuah kenyataan.“Bagi institusi pendidikan bawah KPM yang belum mencapai kadar vaksinasi lengkap 90% atau lebih bagi murid kelas peperiksaan awam dan antarabangsa, pengoperasian kekal secara penggiliran.”Dalam pada itu KPM berkata murid prauniversiti Semester 3 di sekolah sukan, murid kelas peperiksaan awam di sekolah berasrama penuh dan murid kelas peperiksaan antarabangsa (IGCSE O-Level, A-Level, Australia Higher School Certificate dan IBD) juga akan kekal hadir tanpa penggiliran.“KPM akan terus memantau dan mengemas kini senarai institusi pendidikan yang belum mencapai kadar vaksinasi lengkap 90% bagi murid kelas peperiksaan awam dan antarabangsa.”KPM berkata pihaknya akan mengeluarkan senarai terkini institusi yang belum mencapai kadar vaksinasi lengkap 90% pada setiap hari Rabu.Justeru, katanya, mana-mana institusi pendidikan yang mencapai kadar vaksinasi lengkap 90% atau lebih akan dikeluarkan daripada senarai tersebut dan institusi boleh mula beroperasi tanpa penggiliran pada hari Ahad atau Isnin minggu berikutnya.KPM juga menyarankan agar ketetapan ini turut terpakai di semua institusi pendidikan yang tidak berdaftar dengan mereka termasuk institusi pendidikan bawah kerajaan negeri.


Politik apakah di sebalik surat ke Istana?

Anwar Ibrahim, Najib Razak, Ahmad Zahid Hamidi dan Maszlee Malik adalah empat watak yang menjadi perbualan hujung minggu lalu ekoran terdedahnya tiga surat berlainan yang mendakwa mereka memberikan sokongan kepada presiden PKR untuk menjadi perdana menteri kesembilan.Banyak persoalan yang timbul ekoran pendedahan surat-surat tersebut. Apakah surat-surat tersebut tulen?Jika tidak tulen, mengapa penafian daripada keempat-empat pemilik tandatangan surat-surat itu masih tidak kedengaran?Setakat ini, belum ada penafian khusus daripada keempat-empat watak ini terhadap surat-surat yang didedahkan.Yang ada cumalah penafian daripada pegawai Zahid dan Umno yang menyatakan surat yang ditandatangani ahli Parlimen Bagan Datuk dan Najib itu palsu.Bukan itu sahaja, kesunyian daripada pihak Najib untuk melakukan sebarang hasut maya (troll) terhadap Anwar, mahupun jenaka “Super Ring” sejurus pertemuan mengadap ahli Parlimen Port Dickson itu dengan Agong pada 13 Oktober lalu juga menambahkan lagi spekulasi kepada episod politik ini.Sehingga ini, Najib hanya membuat hasut maya terhadap kualiti kertas surat yang dikatakan ditandatangani beliau dan Zahid tanpa sebarang penafian khusus.Jika surat-surat itu tidak tulen, apakah ada surat-surat lain yang menyebabkan Anwar sebegitu yakin untuk mengumumkan kerajaan Muhyiddin Yassin tumbang dan beliau memiliki majoriti “kukuh dan meyakinkan” untuk menjadi perdana menteri?Ataupun disebabkan surat-surat itu memang tulen, dan kerana melibatkan sokongan Najib dan Zahid, kedua-dua watak yang sedang berdepan berpuluh tuduhan rasuah di mahkamah, Anwar terpaksa merahsiakan siapa menyokongnya?Kerana bimbang rakan-rakan sekutunya dalam Pakatan Harapan (PH) tidak akan bersetuju?Apakah ini juga bermakna jika Anwar menyatakan Muhyiddin kehilangan majoriti di Parlimen kerana sokongan Najib dan Zahid, tapi pada masa sama disebabkan itu beliau tidak dapat membuktikan mempunyai majoriti di Parlimen?Itu pun dengan andaian semua sekutunya dalam PH akan bersetuju untuk bekerjasama dengan Najib dan Zahid.Lebih menarik, jika surat-surat itu tulen dan diserahkan Anwar kepada Agong, apakah ini bermaksud sesiapa yang mengatakannya palsu sudah melakukan perbuatan menipu Sultan Abdullah Sultan Ahmad Shah?Setakat ini, semua pihak yang didakwa terlibat dengan surat-surat ini mengalami “kerugian teruk” daripada sudut persepsi politik dan juga kebolehpercayaan ahli parti sendiri ekoran pendedahan ini.Jika surat Anwar itu adalah benar, maka ini bermakna presiden PKR itu tiada sokongan majoriti seperti yang diwar-warkan beliau.Yang ada cuma andaian.Tapi jika surat-surat itu palsu, apakah Anwar ada surat lain yang menyebabkan keyakinannya meluap-luap menyatakan kerajaan baru yang akan ditubuhkan beliau ialah kerajaan majoriti Melayu-Islam?Jika surat Najib dan Zahid itu benar, maka ini bermakna kedua-dua pemimpin itu sudah melakukan sesuatu yang berisiko menamatkan riwayat Barisan Nasional (BN), Muafakat Nasional (MN) dan Perikatan Nasional (PN) dan menyebabkan Umno bersendirian pada Pilihan Raya Umum ke-15.Tapi jika surat itu palsu, sewajarnya Najib dan Zahid menafikannya dan laporan polis perlu dilakukan segera.Tapi jika surat-surat itu palsu, apakah Anwar ada surat lain yang menyebabkan keyakinannya meluap-luap menyatakan kerajaan baru yang akan ditubuhkan beliau ialah kerajaan majoriti Melayu-Islam?Jika akaun berkanun (SD) Maszlee itu benar, maka ini bermakna bekas menteri pendidikan sudah tidak bersama Dr Mahathir Mohamad.Jika SD itu palsu, Maszlee perlu berjumpa dengan Anwar segera.Cuba fikir, mengapa tidak Mahathir?Jangan terlupa di sebalik semua ini ada gerakan putera Kelantan, Tengku Razaleigh Hamzah.Jadi, cuba fikir siapa yang mendapat untung daripada gerakan politik mendedahkan surat-surat ini, tulen mahupun palsu kepada orang awam?Apa-apapun jangan sesekali kita lupa Covid-19 masih “mengganas” seperti politik negara kita.


Polis akan rakam keterangan Siti Bainun berhubung kematian seorang bayi

Polis akan merakam keterangan pengasas Rumah Bonda, Siti Bainun Ahd Razali, bagi membantu inkuiri kes kematian bayi lelaki berusia 10 bulan Muhammad Adam Rizqi Abdul Azim, atau lebih dikenali sebagai Baby Adam, pada 2020.Ketua Polis Daerah Wangsa Maju Superintenden Ashari Abu Samah berkata proses merakam keterangan daripada Siti Bainun terpaksa ditangguhkan apabila wanita itu kini berdepan perbicaraan di Mahkamah Jalan Duta. “Kita sepatutnya merakam keterangan daripada wanita itu beberapa hari yang lalu dan kita akan panggil dalam masa terdekat. “Setakat ini, kita merakam keterangan daripada beberapa individu,” katanya kepada pemberita pada Majlis Pelancaran Op Selamat Kontinjen Kuala Lumpur di Jabatan Siasatan dan Penguatkuasaan Trafik Kuala Lumpur di Jalan Tun HS Lee oleh Ketua Polis Kuala Lumpur Azmi Abu Kassim.Beliau berkata seorang individu yang dikenali sebagai Cikgu Fadli akan turut dipanggil bagi membantu siasatan kes itu. Ashari berkata lelaki itu telah mendakwa dalam media sosial kononnya tiada proses bedah siasat dilakukan ke atas mayat Baby Adam.“Dakwaan itu tidak berasas dan kita sedang berusaha mengesan lelaki itu… Kami nak tahu dari mana dia memperoleh maklumat mengenai proses bedah siasat. “Ini telah mencetuskan kebimbangan dalam kalangan awam dan membawa kepada tanggapan kononnya polis tidak melakukan siasatan yang sebaiknya dalam kematian Baby Adam, sepatutnya dia rujuk kepada polis dan mendapatkan fakta yang betul,” katanya.Media sebelum ini melaporkan Pejuanita Wilayah Persekutuan Kuala Lumpur Bibi Sunita S Khan membuat laporan polis meminta supaya kertas siasatan berkaitan kematian Baby Adam dua tahun lepas dibuka semula. Bibi Sunita mendakwa kematian Baby Adam pada 3 Mei 2020 mempunyai kaitan dengan isu penderaan di pusat perlindungan Rumah Bonda di Taman Setapak dan terdapat keraguan terhadap laporan kematian mangsa yang pada awalnya diklasifikasikan sebagai kematian mengejut serta kaitan dengan latar belakang sejarah penyakitnya.


CEO AirAsia bidas ‘kawan ketika senang’

Ketua Pegawai Eksekutif Kumpulan AirAsia, Tony Fernandes hari ini membidas golongan yang disifatkan beliau sebagai “kawan-kawan ketika senang” daripada dunia korporat yang tidak mengendahkan syarikatnya ketika terpaksa berdepan krisis kewangan terburuk akibat pandemik Covid-19.Namun, hartawan syarikat penerbangan tambang murah itu tidak menamakan siapa individu atau syarikat yang dimaksudkan beliau, mengatakan lebih gemar menamakan mereka dalam sebuah “buku” yang sedang beliau usahakan.“Pelajaran terbesar bagi saya adalah teman dan syarikat yang rapat dengan saya ketika senang adalah mereka menghasilkan begitu banyak wang daripada anda selama 19 tahun,” kata Fernandes dalam rancangan bual bicara secara maya yang dihos Harith Iskander.“Dan ketika anda tersungkur, mereka tinggalkan anda. Dan itu adalah pelajaran yang sangat baik bagi saya,” katanya.Bagaimanapun, katanya dari sudut yang lain, terdapat beberapa syarikat yang terus teguh berdiri di samping AirAsia walaupun pada ketika ini berdepan situasi dan krisis yang buruk.“Mereka inilah syarikat yang ada wawasan, mereka tidak lihat keadaan yang berlaku ketika ini, tetapi melihat pengurusannya. Adakah AirAsia syarikat penerbangan yang baik sebelum Covid? Ya. Adakah ia menguntungkan? Ya.“Apakah akan adakah syarikat penerbangan yang baik lagi selepas Covid?, ia mungkin lebih baik (daripada sebelum ini)”Katanya, pihaknya bersedia untuk membuktikan pengkritiknya salah, mengatakan yakin AirAsia akan dapat bangkit meningkatkan keuntungannya semula selepas bertahan selama 16 bulan.“Tidak ada yang lebih menggembirakan daripada cabaran untuk membuktikan mereka salah, dan itulah yang mendorong saya setiap hari, bahawa saya yang terbukti benar pada akhirnya, dan saya sangat bangga dengan kakitangan saya,” tambahnya.AirAsia, memulakan perniagaan makanan dan minuman sejak dari sebelum pandemik melanda negara.Baru-baru ini, syarikat itu menyatakan minatnya untuk menceburi sektor perniagaan bukan penerbangan, termasuk perkhidmatan pengangkutan e-hailing dan khidmat penghantaran.


51.1% populasi Malaysia kini lengkap vaksin Covid-19

Seramai 16,680,780 individu atau 51.1% populasi keseluruhan di Malaysia telah lengkap menerima suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).Melalui perkongsian infografik di laman Twitter rasminya hari ini, JKJAV memaklumkan seramai 21,080,152 individu atau 64.5% daripada populasi keseluruhan pula sudah mendapat sekurang-kurangnya satu dos suntikan.Sebanyak 322,346 dos vaksin Covid-19 yang merangkumi 133,861 dos pertama dan 188,485 dos lengkap turut diberikan semalam, menjadikan kumulatif pemberian vaksin menerusi Program Imunisasi Covid-19 Kebangsaan (PICK) kini sebanyak 37,714,587 dos.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


KDN akan keluarkan tahanan kanak-kanak di depot imigresen, kata menteri

Kementerian Dalam Negeri (KDN) akan mengeluarkan kanak-kanak yang ditahan di Depot Tahanan Imigresen dalam masa terdekat, dan menyerahkan mereka kepada badan bukan kerajaan (NGO) yang khusus menjaga kebajikan kumpulan berkenaan.
Menterinya Saifuddin Nasution Ismail berkata buat masa ini, beliau sudah mengenal pasti profil kumpulan kanak-kanak tersebut, bilangannya dan di mana mereka ditahan.
“Dalam masa terdekat, saya akan keluarkan mereka. Saya sedang berurusan dengan NGO yang khusus dalam penjagaan dan kebajikan kanak-kanak (untuk mengeluarkan mereka),” katanya kepada media selepas majlis ramah mesra bersama pengamal media Putrajaya malam tadi.
Mengulas mengenai seorang kanak-kanak warganegara Bangladesh yang ditemukan dalam kontena di dermaga Pelabuhan Barat, Pelabuhan Klang 17 Januari lepas, beliau berkata pihaknya akan menghantar kanak-kanak itu pulang ke negaranya minggu hadapan.
Kanak-kanak lelaki berusia lapan tahun yang dipercayai terkunci selama enam hari di dalam kontena tersebut yang berasal dari Chittagong, Bangladesh itu, diberi rawatan di Hospital Tuanku Ampuan Rahimah dan kini di bawah jagaan pihak NGO.
“KDN sudah berjaya mengesan keluarganya dan saya sudah memaklumkan kepada rakan sejawat saya di Bangladesh, yang akan menghantarnya pulang. Segala urusan dokumentasi dengan kedutaan juga diuruskan,” katanya.
Menyentuh mengenai kedudukan Malaysia di 'Tier 3' dalam Laporan Tahunan Jabatan Negara Amerika Syarikat Mengenai Pemerdagangan Orang (US Tip Report) 2021, Saifuddin Nasution berkata beliau berhubung dengan Kedutaan Amerika Syarikat (AS) di Malaysia, bagi memaklumkan inisiatif diambil negara dalam usaha membanteras isu berkenaan.
“Tadi ada ‘engagement’ dengan Duta AS dan saya berpeluang memaklumkan inisiatif yang Malaysia ambil, dan lihat amalan baik di beberapa negara... sebab ia membabitkan beberapa elemen yang sangat jelas iaitu tangkapan, siasatan dan pendakwaan.
“Jadi kesungguhan kita dalam membanteras pemerdagangan manusia, diukur menerusi tiga komponen ini. Kita berikan perhatian berat kepada perkara ini, sebab memang kedudukan tersebut beri banyak kekurangan kepada negara, terutamanya sekatan terhadap produk keluaran negara,” katanya.
Saifuddin Nasution berkata baru-baru ini, Sime Darby Plantation yang sebelum ini dikenakan tindakan sekatan produk minyak sawit di AS atas dakwaan menggunakan buruh paksa, diberikan status bebas dan sehingga kini dua lagi syarikat negara ini berdepan tindakan sama oleh AS.


Bagaimana kemiskinan memaksa rakyat Kelantan mengedar dadah

Rumah usang, tandas yang daif di tepi rumah dan riuh suara kanak-kanak menyelubungi ketika bertemu dengan seorang pemuda berusia 29 tahun yang hanya mahu dikenali sebagai Din.Din merupakan anak jati sebuah kampung di daerah Tumpat, Kelantan.Keadaan Din pula, berbeza dengan situasi dan status ahli keluarganya di dalam rumah tersebut.Din memarkir kereta Volkswagen Golf berwarna putih, sebuah kereta idaman orang muda kerana kelajuan dan kuasa kudanya, sambil menghisap rokok elektronik di pangkin rumah.Kini, dia tidak lagi menetap di situ.Apa yang menjadikan Din kelihatan mewah dan sungguh bergaya?Din merupakan seorang pengedar dadah sejak berusia 15 tahun.Kegiatannya bermula sejak di bangku sekolah lagi apabila dia tidak mampu untuk membayar yuran dan membeli keperluan sekolah.Kesusahan itu membawa Din kepada seorang “senior” yang dikenalinya sebagai Abe Wan yang menawarkan kerja sambilan untuk menemaninya menghantar “barang” ke Gua Musang sebanyak dua kali seminggu.Kata Din, setiap kali selesai satu trip perjalanannya, dia akan menerima bayaran sekitar RM500 hingga RM800.Dalam sebulan, dia boleh meraih pendapatan sampingan kira-kira RM4,000.“Kadang kala, bukan Gua Musang sahaja. Tempat lain pun ada. Sampai Kuala Lumpur. Di KL, Abe Wan belikan saya baju mahal, kasut mahal,” katanya kepada MalaysiaNow.“Lagi keraplah saya pergi ikut dia hantar barang. Saya tak tahu barang apa yang dihantar sebab kereta kosong.“Saya tak boleh agak dia edar dadah. Tapi dah ramai kawan-kawan bagitahu dia buat kerja tak betul.”Dengan pendapatan lumayan, Din yang ketika itu berada di Tingkatan Tiga mampu membelikan barangan dapur dan belanja sekolah untuk adik-adiknya yang lain.Ibunya yang menghidap kencing manis pada tahap serius tidak lagi mampu untuk berkerja.Hanya sekadar mengambil upah membersih dan mengemas rumah orang dengan kadar bayaran RM70 bagi sebuah rumah.Ayahnya pula tidak bekerja dan gemar mengutip barangan di jalanan untuk dijual.Ketiadaan wang untuk menyediakan makanan kepada seisi rumahnya menyebabkan Din merayu untuk bekerja dengan Abe Wan.“Masa tu saya tahu memang betullah saya kena jual barang tu. Saya bawa barang tu dan jual selepas habis waktu sekolah.“Tak lama lepas tu, ada cikgu-cikgu yang tahu, mereka pun beli dengan saya. Masa yang sama, mereka pun ngepek (bebel) saya malas belajar.”Sejak tahun 2014, Kelantan dicatatkan menjadi negeri yang mengalami masalah penyalahgunaan dan penyeludupan dadah paling serius dalam negara.Agensi Anti Dadah Kebangsaan (AADK) mendapati seramai 12,703 individu dikesan menjadi “hamba” dadah dalam tempoh lima tahun sejak 2014.Angka tersebut diramalkan terus meningkat ekoran tangkapan besar-besaran hampir setiap bulan oleh pasukan polis dan agensi berkenaan.Ayah kerja dengannyaDin kemudiannya berhenti sekolah pada awal Tingkatan Lima dan aktif bekerja di bawah seliaan Abe Wan.Namanya sudah mula dikenali dan dia mempunyai ramai pelanggan di dalam negara dan beberapakawasan di selatan Thailand.“Kalau saya tak buat kerja tu, awak boleh bagi saya RM4,000 sehari? Tak boleh kan? Baik saya kerja. Ibu ayah saya boleh makan. Adik-adik saya boleh beli lampin, susu.”Ketika itu, Din turut merekrut beberapa “anak buah” untuk bekerja di bawahnya dan ditugaskan menghantar dadah seperti ganja, pil kuda dan ubat batuk kepada pelanggan.Sementara itu, Din tidak lagi memegang stok dadah, dia hanya memberikan arahan dan mengutip pesanan daripada pelanggan.Lebih mengejutkan lagi, ayah Din turut bekerja menjual dadah untuknya.Sejak ayahnya aktif menjalankan kegiatan haram itu, kata Din, kualiti hidup ayahnya berubah.Dia mula dikenali oleh rakan-rakan seusianya dan saudara mara mula menjadi rapat.Apatah lagi apabila ayahnya mampu memberikan duit kepada adik-beradik yang hidup susah dan seringkali belanja kawan-kawan makan di restoran mewah.“Ayah saya pun masa kerja dengan saya. Dia hantar barang tu naik Mercedes yang saya beli.“Saya beli kereta sakit saja masa tu,” katanya merujuk kepada kereta yang ditarik oleh pihak bank dan dibawa lari oleh ejen ke kawasan lain.Pada tahun 2017, ayah Din ditembak mati oleh pihak berkuasa Thailand ketika pulang dari sebuah kelab malam di negara tersebut.Ayahnya menjadi buruan pihak berkuasa negara itu selama tiga tahun kerana menyeludup dan mengedar dadar.Mayatnya pula hanya dijumpai di tepi Sungai Golok oleh penduduk setempat.“Masa tu saya rasa nak berhenti sebab takut. Saya minta kerja kat Kota Bharu ni, dalam pusat beli belah. Tak sampai sebulan.“Tak boleh buat kerjalah, perangai orang macam-macam. Mengelat, ada yang kaki kipas. Mengadu domba. Baik saya jual dadah.”Din berkata, dia tidak lagi dibenarkan masuk ke negara Thailand sejak 2018, selepas beberapa pihak memberitahu nama dan gambarnya sudah berada dalam pemerhatian dan senarai paling dikehendaki pihak berkuasa di negara seberang.“Saya takut. Memang takut. Bukan takut biasa-biasa kak. Saya tidur, tengah malam bunyi kereta lalu pun saya terjaga , lari duduk bawah meja.“Mana tahu polis datang.”Fikir masa depanPada hujung tahun 2019, Din mendirikan rumahtangga dengan wanita pilihannya.Sejak itu, Din mula memikirkan masa depan isteri dan anak-anaknya yang makin membesar.“Kalau saya kena tangkap. Kena penjara dan (hukuman) gantung. Kesian anak dan isteri. Sekarang saya memang buat kerja tu, tapi saya bersih kak. Saya tak pegang langsung barang-barang tu.“Kalau ada yang nak, mereka akan hubungi saya sebab mereka ada nombor telefon saya lagi. Lepas tu saya akan pass pesanan kepada pengedar yang aktif. Saya dapat la komisyen sikit.“Tapi kalau sendiri pegang, sendiri jual dan sendiri hantar. Tak ada. Saya dah tak buat.”Din bersetuju untuk membawa MalaysiaNow kepada seorang kenalannya yang baru sahaja tamat hukuman penjara di bawah akta Dadah Berbahaya selama empat tahun.Di sebatang jalan di tengah-tengah bandar Kota Bharu, kami berjumpa Mek Cah (bukan nama sebenar), 41, seorang ibu kepada tiga orang anak.Kisah Mek Cah juga tidak jauh bezanya dengan Din.Mek Cah tidak mempunyai dokumentasi kenegaraan yang lengkap menyukarkan dia untuk masuk ke sekolah dan mendapat peluang pekerjaan.Sejak kecil, dia dibesarkan dalam rumah kecil dan berpindah randah kerana tidak mampu membayar sewa bulanan.Dia membesar bersama 11 orang adik-beradik beradik yang juga terpalit dengan isu tiada kerakyatan.Tetapi pada usia 16 tahun, hanya empat orang adik-beradik tinggal bersamanya.Yang lain, katanya, sudah “dijual” sebagai anak angkat dan dikahwinkan.Akibatnya, seawal usia 16 tahun, Mek Cah sudah berjinak dengan ganja dan menjualnya kepada rakan-rakan lelaki di kampung.Alasannya, dia tidak mahu berpisah lagi dengan adik-adiknya kerana wang.Selama lebih 10 tahun menjalankan kegiatan itu, dia berkahwin dengan seorang “tauke dadah” yang berpangkalan di Kota Bharu.Mek Cah menyifatkan kehidupannya tidak ubah seperti “puteri raja” kerana dilimpahi wang ringgit dan barang kemas yang tidak terkira jumlahnya.“Tak ada pilihan. Saya kena jual. Saya tak nak tengok adik-adik saya kena hina. Kena jual suruh kahwin. Bila saya jual benda tu, dapat belikan adik saya baju. Bagi mereka duit keluar berjalan-jalan dengan kawan-kawan.“Kalau saya tak buat kerja tu. Siapa nak bagi kami makan? Cakap senang la, duit haram. Tak betul cara. Kalau betul cara, yang bercakap tu datanglah tolong.”Mek Cah akhirnya diberkas polis pada tahun 2017 dan dijatuhi hukuman penjara beberapa bulan selepas itu.“Polis tangkap saya masa tu depan sekolah ambil anak saudara. Tak ada barang dengan saya. Di rumah pun memang tak simpan barang. Suami kena tangkap hari yang sama di Pasir Puteh. Saya kena di sini.“Masa siasatan saya memang bagi kerjasama dan mengaku pernah buat semua kerja tu. Tapi selepas bersalin, saya fokus jaga anak dan memang kat rumah sahaja.“Suami masih di dalam.”Mek Cah mengeluh menceritakan nasibnya yang kini perlu menyara keluarga kerana suaminya masih menjalani hukuman dan tertangguh hukuman gantung sampai mati.Dia pula baru saja keluar penjara beberapa minggu sebelum bulan puasa baru-baru ini.Mek Cah berkata, setakat ini dia hanya mampu untuk mengambil upah membuat sulaman manik pada tudung dengan kadar upah RM7 untuk sehelai tudung.Dengan itu, dia mampu meraih pendapatan sehingga RM1200 sebulan.Tetapi bayaran pinjaman peribadi untuk membuat rumahnya sebanyak RM4,500 sebulan dan pinjaman masih berbaki lebih 10 tahun.“Macam mana saya nak hidup tengok anak-anak susah? Saya tak makan tak apa. Anak tak makan, saya boleh jadi gila.“Kalau keadaan terdesak, saya tak peduli. Saya kena buat balik kerja tu.“Itu sahaja yang mudah. Tapi saya kena sedia tanggung risiko.”


Perutusan khas PM 6 petang ini

Perdana Menteri Muhyiddin Yassin akan menyampaikan perutusan khas mengenai pelaksanaan perintah kawalan pergerakan, pada 6 petang ini.Menerusi catatan di laman Facebook beliau, perutusan khas itu akan disiarkan secara langsung di saluran stesen televisyen tempatan iaitu Radio Televisyen Malaysia (RTM), Bernama TV, TV3 dan Astro Awani.Pada Jumaat, Menteri Kanan (Kluster Keselamatan) Ismail Sabri Yaakob berkata, perdana menteri akan membuat pengumuman khas hari ini mengenai tindakan yang akan dilaksanakan kerajaan, berhubung situasi semasa jangkitan Covid-19 yang menunjukkan trend peningkatan.Sejumlah 2,433 kes harian baru Covid-19 dilapor semalam menjadikan jumlah kumulatif kes positif ialah 135,992 kes, manakala jumlah kes aktif dengan kebolehjangkitan adalah 27,332 kes.


Lebih 25 pemimpin antarabangsa sokong perjanjian pandemik

Lebih 25 pemimpin G20, G7 dan serantau sepakat menyokong perjanjian antarabangsa untuk persediaan dan tindak balas pandemik dibuat secepat mungkin, lapor Agensi Berita Xinhua memetik ketua pengarah Pertubuhan Kesihatan Sedunia ( WHO) pada Khamis.Perjanjian pandemik itu melambangkan komitmen semua untuk memelihara keselamatan dunia daripada patogen baharu yang boleh mencetuskan potensi pandemik pada masa akan datang, kata Tedros Adhanom Ghebreyesus.Pada taklimat media WHO, Tedros berkata pemimpin “mengakui dunia tidak bersedia ketika kali pertama pandemik Covid-19 muncul dan jika berlaku pandemik lagi selepas ini semua pihak harus bersama-sama menanganinya dengan lebih baik.”Terdahulu, WHO dalam satu kenyataan pada Rabu menyatakan pandemik Covid-19 adalah cabaran terbesar bagi masyarakat global sejak 1940-an, dan tiada satu pun kerajaan atau agensi multilateral mampu menangani pandemik lain dan darurat kesihatan yang besar di masa depan.Matlamat utama perjanjian itu adalah untuk memupuk pendekatan antara kerajaan dan seluruh masyarakat, memperkukuh kemampuan negara, serantau dan global dan daya tahan terhadap pandemik pada masa akan datang.Perjanjian itu berdasarkan Perlembagaan WHO dan disokong oleh instrumen kesihatan global sedia ada, terutamanya Peraturan Kesihatan Antarabangsa.“Menjadi tanggungjawab kami, sebagai pemimpin negara dan institusi antarabangsa, untuk memastikan dunia mengambil iktibar daripada pandemik Covid-19,” katanya.


'Top 5' Umno belum bincang tarikh PRU15, kata Ismail

Perdana Menteri Ismail Sabri Yaakob berkata beliau belum berbincang dengan "Top Five" Umno berhubung tarikh Pilihan Raya Umum ke-15 (PRU15).
"Top Five" Umno merujuk kepada Presiden Umno Ahmad Zahid Hamidi, Timbalan Presiden Mohamad Hasan serta tiga Naib Presiden iaitu Mohamed Khaled Nordin, Mahdzir Khalid dan perdana menteri sendiri.
Katanya, selepas berbincang dengan "Top Five", barulah beliau akan berbincang dengan parti MCA dan MIC serta parti komponen Barisan Nasional (BN) yang lain.
"Kemudian ia perlu dibawa ke Kabinet sebab di bawah Perlembagaan, kena ada kelulusan Kabinet sebelum saya menghadap Yang di-Pertuan Agong Sultan Abdullah untuk (mendapat perkenan) membubarkan Parlimen.
"Itu prosedur yang perlu dipatuhi," katanya semasa merucap pada Majlis Penyampaikan Peruntukan Masyarakat Cina dan India Parlimen Bera 2022 di Dewan Kompleks Umno Bera di Padang Luas semalam.


Kes baru Covid-19 kekal di bawah 20,000, Sarawak catat lebih 5,000 jangkitan

Malaysia merekodkan kes baru sebanyak 19,198 menjadikan kes keseluruhan Covid-19 meningkat sebanyak 1,979,698 kes.Kes harian Sarawak kekal tertinggi sebanyak 5,291 hari ini disusuli Selangor yang mencatat 2,347 kes jangkitan.Sabah mencatatkan kes harian sebanyak 1,717, Johor (2,110), Kedah (1,256), Kelantan (1,435) , Perak (1,118), Pulau Pinang (1,309), Kuala Lumpur (376), Pahang (584), dan Terengganu (930).Hanya Labuan (3) sahaja negeri yang mencatat kes satu digit hari ini.Negara juga mencatat sebanyak 20,980 kes sembuh menjadikan jumlah keseluruhan kes sembuh meningkat kepada 1,721,713.Dalam pada itu, 960 pesakit ditempatkan di unit rawatan rapi (ICU) termasuk 444 orang memerlukan bantuan alat pernafasan.


Sorry.


Subsidi upah mungkin dilanjutkan lebih dari tiga bulan

Program Subsidi Upah (PSU) mungkin akan dilanjutkan lebih dari tiga bulan pada tahun depan, tetapi ia tertakluk kepada beberapa petunjuk fiskal dan keadaan ekonomi negara, kata Timbalan Menteri Kewangan I, Abd Rahim Bakri.Katanya PSU yang diwujudkan kerajaan ketika pandemik Covid-19 dilihat berupaya mencetuskan kesan positif dalam menangani masalah pengangguran.“PSU dapat bantu operasi syarikat dan mereka yang hilang pekerjaan, justeru kerajaan sedang menilai dari semasa ke semasa tentang perkara ini (melanjutkan PSU).Tambahnya menerusi pendekatan ini, subsidi disalurkan kerajaan didapati berupaya membantu majikan yang terkesan dengan wabak yang tercetus sejak hujung tahun lalu.“Untuk waktu ini, kita sambung PSU pada 2021 untuk tiga bulan lagi dengan peruntukan perbelanjaan sebanyak RM1.5 bilion.“Lanjutan PSU seperti dibangkitkan Yang Berhormat akan tertakluk kepada keadaan selanjutnya, termasuk ekonomi 2021 untuk kita timbang keperluan langkah ini,” katanya di Dewan Rakyat, hari ini.Beliau menjawab soalan Hatta Ramli (Amanah-Lumut) yang mahu Kementerian Kewangan menyatakan adakah kerajaan bercadang untuk memperluaskan jumlah penerima dan tempoh masa bagi PSU sehingga pandemik Covid-19 selesai.Sebelum ini kerajaan turut diminta meningkatkan siling PSU bersasar khusus untuk bekas pekerja sektor penerbangan, pelancongan dan perhotelan yang teruk terjejas berikutan pandemik Covid-19.Dalam Belanjawan 2021, Menteri Kewangan, Tengku Zafrul Aziz, berkata PSU dilanjutkan dengan kadar RM600 sebulan bagi pekerja bergaji RM4,000 dan ke bawah, manakala had 200 pekerja bagi setiap permohonan akan ditingkatkan kepada 500 pekerja.Katanya RM1.5 bilion diperuntukkan dan dijangka membantu kira-kira 70,000 majikan dan 900,000 pekerja.


Dikhuatiri tercemar salmonella, pengimport mentega kacang ‘Jif’ diminta tarik balik produk

Kementerian kesihatan (KKM) telah meminta syarikat yang mengimport produk mentega kacang berjenama “Jif”, untuk menarik balik produk itu daripada pasaran.Ketua Pengarah Kesihatan Dr Noor Hisham Abdullah berkata ia berdasarkan semakan yang dilakukan KKM ke atas data Sistem Maklumat Keselamatan Makanan Malaysia (FoSIM), yang mendapati produk berkenaan telah diimport ke negara ini.Beliau berkata KKM mengambil maklum berhubung isu penarikan balik produk itu dari pasaran Amerika Syarikat, kerana dikhuatiri tercemar dengan bakteria salmonella melalui notifikasi yang diterima dari International Food Safety Authorities Networks (INFOSAN).“Notifikasi tersebut menyatakan Pihak Berkuasa Dadah dan Makanan, Amerika Syarikat (USFDA) telah mengarahkan produk mentega kacang berjenama Jif, dengan nombor kumpulan di antara 1274425 hingga 2140425 iaitu hanya melibatkan tiga digit terakhir 425 ditarik balik, kerana telah tercemar dengan bakteria Salmonella.“Produk mentega kacang tersebut telah diedarkan ke beberapa negara seperti Kanada, Thailand, Honduras, Sepanyol, Jepun, Korea, Taiwan, Singapura dan termasuk Malaysia,” katanya dalam kenyataan hari ini.Beliau berkata selain itu, KKM melalui Bahagian Keselamatan dan Kualiti Makanan akan terus memantau di semua pintu masuk negara, bagi memastikan tiada produk terlibat memasuki negara.“Penjual hendaklah menghentikan penjualan produk terlibat dengan nombor batch di antara 1274425 hingga 2140425 dengan tiga digit terakhir 425 dengan serta-merta, manakala pengguna yang telah membeli produk tersebut dengan nombor batch terlibat diminta untuk tidak memakan produk tersebut,” katanya.Salmonella merupakan sejenis bakteria yang boleh menyebabkan keracunan makanan sekiranya terdapat dalam makanan seperti daging, ayam, telur, buah-buahan, sayur-sayuran dan makanan yang telah diproses, jika aspek kebersihan diabaikan atau makanan tidak diproses dengan sempurna.Sebarang maklumat atau kemusykilan, pengguna boleh menghubungi pejabat kesihatan daerah yang terdekat atau menyalurkannya melalui laman web http://moh.spab.gov.my atau laman facebook Bahagian Keselamatan dan Kualiti Makanan (BKKM) www.facebook.com/bkkmhq.


Ketidaktentuan politik memburukkan lagi ekonomi negara

Tanggal 13 Oktober lalu, Presiden PKR, Anwar Ibrahim mengadap Yang di Pertuan Agong untuk mempersembahkan apa yang didakwanya sokongan majoriti ahli Parlimen untuk beliau menjadi perdana menteri.Pada hari yang sama, sebanyak 660 kes baru Covid-19 dengan empat kematian dilaporkan.Kini, hampir semua negeri sudah ada penularan pandemik itu dan buat masa ini, kes-kes baru belum menunjukkan tanda-tanda akan berkurangan.Namun, beberapa hari sebelum itu, sejurus selepas ketua pembangkang membuat pengumuman mendakwa kerajaan Perikatan Nasional (PN) tumbang, terus pasaran saham jatuh dan pemimpin-pemimpin politik bergaduh.Seperti biasa, rakyat mengeluh dan bimbang mengenai pandemik Covid-19 yang masih mengancam dan ia akan menjejaskan kembali periuk nasi mereka.Kembali ke perihal pasaran saham, bursa tempatan dikatakan susut 0.7% pada sesi penutupan tengah hari, sejurus selepas Anwar mendakwa beliau mendapat majoriti “kukuh dan meyakinkan” daripada ahli Parlimen, seterusnya memberi laluan kepada beliau untuk menjadi perdana menteri ke-9.Ia kemudian disusuli kenyataan Menteri Wilayah Persekutuan, Annuar Musa bahawa pengumuman oleh Anwar itu menyebabkan Bursa Malaysia mengalami kerugian.Timbalan Menteri Menteri Sains, Tenaga dan Inovasi, Ahmad Amzad Hashim turut dilaporkan berkata, tindakan Anwar itu menyebabkan kesan yang tidak sepatutnya kepada ekonomi negara.Perbuatan itu dilihat seolah-olah ingin mensabotaj ekonomi negara.Ada dalam kalangan penyokong pemimpin nombor satu PKR itu menafikan prestasi buruk Bursa Malaysia disebabkan pengumuman Anwar, lalu menyalahkan “situasi politik semasa” sebagai puncanya.Apa yang dimaksudkan dengan “situasi politik semasa”?Berita mengenai penglibatan Anwar dengan saham syarikat-syarikat tertentu turut menarik perhatian, akan tetapi ia dinafikan oleh beliau.Penafian itu hadir sehari sebelum beliau mengadap Yang di Pertuan Agong, dengan berkata laporan itu adalah palsu dan berniat menipu pembeli saham.Itulah serba sedikit kesan selepas Anwar membuat pengumuman beliau mendapat sokongan di Dewan Rakyat, melebihi sokongan kepada Muhyiddin Yassin.Pelabur-pelabur tentunya gelisah kerana perubahan kerajaan bukan perkara kecil, sebaliknya hadir bersama pelbagai impak. Ia turut menjejaskan pelaburan langsung asing (FDI) kerana pelabur-pelabur mengambil sikap tunggu dan lihat.Perbuatan itu dilihat seolah-olah ingin mensabotaj ekonomi negara.Adakah situasi sedemikian yang diharapkan rakyat dalam keadaan ekonomi negara terkesan teruk akibat krisis Covid-19. Tambahan pula negara kita mengamalkan ekonomi terbuka dan amat bergantung kepada FDI.Adakah sekarang waktu yang sesuai untuk menukar kerajaan dan apakah kepastiannya andai kata perdana menteri baru mewakili gagasan parti politik lain daripada gabungan sekarang, semua masalah dan isu boleh diselesaikan?Dalam jangka masa pendek, kemelut politik akan menjejaskan ekonomi negara, namun andai ia berterusan dan tiada penyelesaian mapan, pasti menjejaskan bukan sahaja prestasi dan keyakinan pelabur  tetapi juga akan membantutkan usaha pemulihan ekonomi akibat pandemik Covid-19.Rakyat bukan ternanti-nanti pengganti Muhyiddin ketika ini, beliau bukannya individu yang pentingkan agenda peribadi untuk menjadi perdana menteri.Bukan lagi rahsia bahawa presiden PKR mahu menyelesaikan misinya untuk berada di hirarki tertinggi di Putrajaya, jawatan yang “sepatutnya sudah lama menjadi miliknya”.Hanya dek kerana didakwa “konspirasi politik” direncana pendengki ia terlepas.Namun, siapa yang berani berikan kepastian Anwar boleh menyelesaikan masalah dan isu yang sedang dihadapi negara ketika ini, terutama krisis ekonomi?Memang beliau pernah menjadi timbalan perdana menteri merangkap menteri kewangan, tetapi zaman itu sudah lebih 20 tahun berlalu.Zaman ketika beliau mencadangkan Malaysia meminjam daripada Tabung Kewangan Antarabangsa (IMF) untuk keluar daripada krisis kewangan.Mungkin ramai masih ingat peristiwa berkenaan dan ingat bagaimana perdana menteri ketika itu, Dr Mahathir Mohamad menolak cadangan Anwar, sekali gus berjaya mengelakkan Malaysia daripada mengikut telunjuk IMF yang natijahnya amat parah.Adakah sesiapa berani beri jaminan Anwar sudah tidak lagi naif dalam pengurusan ekonomi untuk menggalas tanggungjawab mengemudi Malaysia ketika rakyat dan mungkin juga dunia masih tertanya-tanya apa hala tuju politik negara kita.Apa yang pasti, ketidakstabilan yang berlarutan akan menyebabkan banyak agenda pembangunan negara terjejas, lebih-lebih lagi pada November nanti apabila kerajaan sepatutnya mengumumkan Belanjawan 2021 di samping menyempurnakan Rancangan Malaysia Ke-12 (RMK ke-12).Seeloknya, kerajaan sedia ada diberi sokongan dan mandat yang kukuh bagi menangani krisis Covid-19 dan pemulihan ekonomi.Meskipun Muhyiddin dan barisan anggota Kabinetnya ada kekurangan di sana sini, ia masih boleh dimaafkan, lantaran apa yang dilakukan beliau ketika ini jauh lebih baik daripada yang pernah kita ada sebelumnya atau pemimpin yang masih percaya menjadi perdana menteri adalah takdirnya.Kepada yang taksub kuasa dan jawatan, tunggulah tidak sampai 36 bulan saja pun lagi, penggal PRU-14 akan berakhir. Rakyat kita pandai membuat pilihan dan andai benar anda layak, pasti mereka tidak sukar untuk memilih parti dan pemimpin mana yang mereka percaya dan yakini.Satu hadis Riwayat al-Bukhari, menceritakan kisah Rasulullah pernah menegur dua lelaki yang meminta daripada baginda supaya mereka diberikan kuasa sebagai pemimpin.Nabi Muhammad bersabda yang bermaksud: “Kami tidak memberikan urusan kepimpinan ini kepada siapa yang memintanya, kami juga tidak berikan kepimpinan buat mereka yang terlalu bersungguh mendapatkannya.”* Tulisan ini merupakan pandangan penulis yang tidak semestinya mencerminkan pendirian MalaysiaNow.


Prebet Sapu mengkagumkan

Mengkagumkan.Prebet Sapu sungguh mengkagumkan, menonton Prebet Sapu karya Muzammer Rahman mengingatkan saya kepada antara novel terawal saya, Perempuan Politikus Melayu.Kisahnya mengenai hubungan tiga segi melibatkan seorang pelacur kelas atasan dan seorang ahli politik, disela watak seorang wartawan.Membacanya hari ini saya mengkritik diri sendiri betapa klisenya karya tersebut.Akan tetapi satu-satunya sebab karya ini dapat bertahan lama barangkali kerana saya menampilkan naratif secara tidak kronologi, iaitu zigzag sehingga serasa latar masa dan plot berselerakan.Pada tahun ia diterbitkan, novel ini dicalonkan ke Hadiah Sastera Perdana Malaysia 2000/1 yang ketika itu masih berprestij.Seingat saya novel ini tewas di tangan karya Sasterawan Negara ArenaWati.Dua dekad kemudian, novel ini masih dibaca orang.Prebet Sapu memiliki ramuan klise itu.Makanya saya senang terpikat dengan Prebet Sapu.Saya merasakan ada diri saya dalam karya ini.Seorang pelacur (sepatutnya kelas atasan tetapi menghuni kawasan perumahan kumuh) dan seorang pemandu kereta “sapu” yang gagal mendapatkan lesen memandu.Akan tetapi, ramuan klise yang ditampilkan oleh Muzammer itu dipadam oleh tiga kekuatan yang menenggelamkan beberapa kelemahan karya sulungnya ini.Untuk nota filem ini mengambil masa yang lama untuk disiapkan, iaitu bermula pada tahun 2017, menganjur ke tahun 2020.Hal yang menjadikan Prebet Sapu mengkagumkan ialah kerana pertama, filem ini ditampilkan dalam hitam putih.Untuk sesebuah filem diketengahkan sebagai hitam putih, seseorang pengarah mestilah dibantu pasukan sinematografi, dandanan kamera dan juga suntingan yang kemas.Tidak ada sebab khusus untuk seseorang pengarah memilih hitam putih untuk filem.Dalam kes Muzammer, ia untuk mengatasi percampuran warna ekoran pertukaran kamera.Boleh saja ia juga menjadi alasan artistik.Akan tetapi hitam putih untuk Prebet Sapu mempunyai asas dan ia dijawab dalam naratif filem ini.Saya tidak akan memberitahu di sini mengapa, tetapi alasan itu cukup meyakinkan.Jawapan tersebut ada dalam Prebet Sapu.Kedua, saya telah beberapa kali menyatakan bahawa untuk filem kita diterima di luar negara, kita memerlukan dua formula saja.Iaitu filem kecil (dua tiga pelakon pun memadai) dengan naratif yang bagus, dan lakonan yang disuguhkan mestilah bertaraf dunia.Kita tidak perlu filem besar lagi epik kemudian perasan Zhang Yi Mou tetapi plotnya tunggang langgang dan kecamuk untuk menakluk Hollywood.Malah lakonan pula sekadar cukup makan ala drama petang hari.Ini kerana mudah, kita tidak cukup prasarana dan wang.Kita belum ada teknologi filem yang canggih ala Eternals.Memadailah kita bermain dengan cerita yang baik, dan memberikan pelakon yang bagus.Prebet Sapu, ada dua petua yang saya nyatakan.Iaitu naratif dan lakonan yang kelas.Seperti yang saya nyatakan, Prebet Sapu agak klise, akan tetapi naratif klise ini tidak punya kesalahan lojik, apatah lagi kemerapuan.Meskipun klise, ia tidak melemaskan.Naratif yang dibina oleh Muzammer juga mengetengahkan seluruh kekuatan naratif di mana dialog yang disampaikan benar-benar jitu dan bermakna, kadang meruntun dan sangat menghubungkan kita dengan dunia di luar panggung.Maka, meskipun filem itu hanya diisi oleh beberapa penumpang dalam kereta murah pusaka arwah ayah Aman, ia juga di sana-sini cuba menyediakan latar politik ketika negara di ambang Pilihan Raya Umum ke-14 (PRU14) di mana mesejnya adalah isu derita dan nestapa rakyat ekoran ketidakpedulian para pemimpin.Dalam masa sama, seluruh tema filem ini adalah mengenai “penumpang” yakni manusia sebagai penumpang di dunia ini, atau Aman yang menumpang nasib dengan Bella, dan Bella (gadis Cina) yang berasa tidak diterima sebagai rakyat Malaysia.Akhir sekali kembali kepada aplikasi e-hailing yang diberi nama “tumpang”.Untuk menjadikan semua itu berbungkus kemas, Muzammer dengan cekatan memberi kita syot yang menggamamkan.Ada banyak syot lampau dekat yang saya suka, dengan pendekatan hitam putih, ia jadi lebih berseni.Benar, hitam putih sangat sukar untuk digarap terutama apabila sebahagian besar latar masa adalah pada waktu malam.Namun, Muzammer dibantu pasukan kerja seni yang meriah, justeru kita lihat syot hujan dan limpahan neon sungguh membangkitkan seluruh mood cerita.Atau asap rokok dan ekzos kereta yang berkepulan, atau lebih mencengangkan perbandingan antara cili hijau dan merah (dalam gambar hitam putih!).Filem ini juga ada banyak babak yang bakal terakam sebagai klasik.Ia melekat lama dalam benak khalayak.Dialog yang diucapkan pula disaring teliti dan Muzammer menyediakan pengucapan yang sasterawi tetapi juga demikian natural.Ini hanya dapat dilakukan kerana beliau adalah seorang pembaca karya sastera.Saya percaya bahawa seorang karyawan filem yang bagus mestilah menggulati karya sastera.Muzammer ada persediaan ini.Ketiga, kekuatan khas Prebet Sapu adalah lakonan Amerul Affendi sebagai Aman, dan Lim Mei Fen yang memeran watak Bella.Sukar untuk mempertikaikan lakonan Amerul Affendi yang nmempunyai kelebihan bakat dan dia mempertaruhkan semata-mata kebolehannya untuk ini.Seluruh filem ini membawa kehebatan lakonan Amerul yang deritanya amat dirasai.Mimik muka, resah dan kalutnya, juga keputusasaannya membuat kita terikat dengan watak Aman.Malah kita masih terikat dengan Aman meskipun selepas filem tamat.Bella, sebagai pelakon pembantu masih agak kaku di sana sini, tetapi setengah kedua filem Prebet Sapu mendadak rasa meyakinkan.Khusus apabila kita melihat perkembangan watak kedua-duanya di mana cinta berputik dalam diam.Sayang sekali Muzammer tidak sampai menerokai kemungkinan erotic tension antara kedua-duanya yang mungkin akan memberi kedua-dua pelakon ini lebih permainan atau kompleksiti yang diharapkan.Sebetulnya, tanpa watak-watak tambahan; Prebet Sapu boleh saja menumpukan perhatian kepada dinamika kedua-dua watak Aman dan Bella yang menyediakan seribu satu macam kemungkinan.Prebet Sapu (atau Hail, Driver!) muncul sebagai salah satu filem yang dipertandingkan di Pesta Filem Far, di Udine, Itali dan menerima pujian oleh penganjur.Ia turut dicalonkan untuk Anugerah Mulberry (hadiah atau gelar untuk sutradara baharu).Saya berpendapat inilah filem genersi muda yang akan menjadi kanun pada masa mendatang.Prebet Sapu mesti dihantar ke pesat-pesta filem luar negara.Muzammer mesti disokong.Filem ini mesejnya jelas, tidak abstrak, ceritanya tidak perlu bercita-cita tinggi tetapi amat berpadanan dengan realiti; dan lebih membanggakan ia dihasilkan secara teliti dan berseni.Sebagai anak kelahiran Kuala Lumpur, menonton latar flat dilimpahi cahaya KLCC dan Menara KL, pasar borong yang sibuk, Bukit Bintang yang kelabu dan berkabut, Kampung Baru dan Keramat yang nanar di tangan Muzammer sungguh memuaskan hati.Iringan muzik Prebet Sapu juga sangat mengausai latar cerita, dan bukan sekadar tempelen untuk memastikan filem ini bernada. Prebet Sapu benar-benar disentuh oleh mereka yang passionate dengan karyanya.Mengkagumkan, Prebet Sapu meski klise tetapi mengkagumkan.Saya berharap dunia akan menonton Prebet Sapu.Lihatlah dunia, inilah filem yang akan meletakkan nama Malaysia di panggung dunia.


Undang-undang mesti patuhi moral dalam aspek perkahwinan kanak-kanak

Perkahwinan kanak-kanak telah menjadi amalan biasa dalam masyarakat Malaysia terutama ketika zaman nenek moyang kita. Setelah peredaran zaman, berkahwin pada usia yang muda menjadi buah mulut dan kecaman netizen kerana beberapa faktor antaranya kewangan, kesihatan dan keganasan rumah tangga.Berbincang soal kewangan dan kesihatan, pandemik Covid-19 menimbulkan keresahan orang sekeliling apabila berita soal puluhan kanak-kanak di Asia dipaksa berkahwin akibat kemiskinan yang terdesak. Persoalannya, adakah kehidupan pasangan yang berkahwin atas dasar terdesak ini akan bahagia dan terjamin?Kes perkahwinan kanak-kanak yang paling banyak diperdebatkan berlaku pada tahun 2018 di mana seorang imam berumur 41 dilaporkan mengahwini seorang gadis berusia 11 tahun bernama Ayu, sebagai isteri ketiganya tanpa mendapat persetujuan daripada mahkamah di Kelantan.Malah, isu perkahwinan kanak-kanak masih lagi meningkat di Malaysia dan ia telah menimbulkan kebimbangan orang ramai dan pelbagai kritikan secara keseluruhan.Berdasarkan peruntukan-peruntukan yang sedia ada, Seksyen 10 Akta Membaharui Undang-undang (Perkahwinan & Perceraian) 1976 menyatakan bahawa akad nikah akan terbatal jika salah seorang pasangan berumur 18 tahun ke bawah kecuali bagi perempuan yang telah genap 16 tahun, akad nikah itu dibenarkan dan sah jika menerima lesen yang diberikan oleh menteri besar di bawah subseksyen 21(2).Seksyen 4 Akta Umur Majoriti 1971 pula membenarkan mereka yang tidak mencapai umur 18 tahun untuk berkahwin sekiranya mempunyai kapasiti untuk berbuat demikian.Walaupun begitu, peruntukan mengenai perkahwinan awal ini ditentang oleh masyarakat yang menganggap perbuatan ini tidak bermoral.Moral adalah budi pekerti dan akhlak yang baik sejajar dengan tatasusila masyarakat.Secara umum, ia ditakrifkan sebagai segala cara peraturan, prinsip atau norma yang mengawal  hubungan mereka dengan diri mereka sendiri dan orang lain. Berdasarkan ahli falsafah Hart, pembinaan undang-undang berdasarkan moral amat digalakkan kerana ia akan menambah baik kesejahteraan sesebuah masyarakat.Konsep ini dikenali sebagai paternalisme di mana keputusan terbaik untuk individu dan masyarakat akan diutamakan. Dengan erti kata lain, apabila masyarakat memandang sesuatu perbuatan itu akan membawa kepada kemaslahatan setempat, secara tidak langsung ia menjadi satu obligasi kepada individu untuk mematuhinya.Manakala, jika masyarakat menganggap sesuatu perbuatan itu membawa kepada keburukan dan kemudaratan pada masa akan datang, perkara itu perlu dielakkan secara serta merta.Dalam isu perkahwinan pada usia muda, netizen melihat kanak-kanak sebagai orang yang tidak matang dan tidak mempunyai kewangan yang stabil sedangkan sesebuah rumahtangga memerlukan komitmen yang tinggi untuk menyara keluarga.Ekonomi yang bertambah pesat dari tahun ke tahun menyebabkan kos sara hidup semakin meningkat. Perubahan zaman menyebabkan berkahwin awal tidak lagi relevan di mana orang terdahulu tidak terbeban dengan kos sara hidup. Perbandingan mudah dapat dilihat daripada RM10 di mana suatu ketika dahulu ianya dianggap satu jumlah yang besar sedangkan zaman sekarang, jumlah itu hanya dapat membeli sebungkus nasi beriyani.Oleh itu, penggubal undang-undang perlu mengambil inisiatif untuk membuat pindaan berkenaan umur minima kanak-kanak yang sah untuk berkahwin. Walaupun terdapat kritikan yang dibuat oleh ahli falsafah Mill di mana beliau mengatakan konsep paternalisme telah melanggar hak seseorang untuk berkahwin, pindaan umur daripada 16 kepada 18 tahun adalah wajar untuk kebaikan semua pihak dan mengelakkan implikasi pada masa akan datang.Hal ini kerana gadis berusia bawah 18 tahun dianggap masih tidak bersedia untuk memikul tanggungjawab sebagai orang dewasa. Selari dengan pendapat Pesuruhjaya Kanak-kanak, Suruhanjaya Hak Asasi Manusia Malaysia (Suhakam), kanak-kanak perlu lebih mementingkan pendidikan dan pembelajaran maka, ia dapat mengelakkan kanak-kanak daripada terus keciciran dan terjebak dengan perkahwinan di usia muda.Aliah Adlina Hisshamuddin adalah pelajar undang-undang di UKM dan Shahrul Mizan Ismail adalah profesor madya di Fakulti Undang-Undang UKM.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Premier Sarawak jumpa Muhyiddin, Hadi, PN dijangka tubuh kerajaan

Premier Sarawak Abang Johari Openg terbang ke Kuala Lumpur hari ini untuk bertemu dengan pimpinan tertinggi Perikatan Nasional (PN), beberapa jam selepas gabungan yang diterajuinya mendapat kemenangan terbesar, di mana ia mampu menarik rakan kongsi lain untuk menubuhkan kerajaan persekutuan di Putrajaya.
Pertemuan tersebut adalah isyarat jelas Gabungan Parti Sarawak (GPS) yang memenangi 22 kerusi Parlimen bakal menjadi “kingmaker” dalam pertarungan merebut angka majoriti sedang berpihak kepada PN yang dipimpin Muhyiddin Yassin.
"Rundingan juga sedang dibuat dengan parti-parti lain yang sehaluan dan ahli Parlimen bebas. Insya Allah, kerajaan persekutuan akan dapat dibentuk dalam masa terdekat," kata Muhyiddin.
Turut hadir dalam pertemuan tersebut adalah Presiden PAS Abdul Hadi Awang.
PN memenangi 73 kerusi dalam keputusan terakhir yang diumumkan semalam, selepas tsunami sokongan Melayu yang melanda gabungan itu menyebabkan Umno tersungkur di beberapa kerusi tradisinya.
Sementara itu, Pakatan Harapan (PH) mendapat 81 kerusi, namun sejarah perselisihan antara kedua-dua gabungan itu menyebabkan kemungkinan blok terbesar di Sarawak itu tidak akan menerima tawaran untuk menyertai gabungan diterajui Anwar itu.
Pada 2020, susulan kejatuhan kerajaan PH, GPS dan PAS bersetuju untuk bersama dengan Bersatu di samping Umno bagi mendukung Muhyiddin sebagai perdana menteri.
Pentadbiran kerajaan yang diterajui Muhyiddin selama 17 bulan juga turut menyaksikan banyak tuntutan kerajaan negeri Sarawak diperolehi, termasuk royalti petroleum yang bernilai berbilion ringgit.


Dagangan asing China melonjak 10.1%, lebih AS$3 trilion dalam tempoh 8 bulan

Perdagangan barangan asing China melonjak 10.1% secara tahunan kepada 27.3 trilion yuan (kira-kira US$3.95 trilion) dalam tempoh lapan bulan pertama tahun itu, lapor Xinhua.
Eksport menokok 14.2% kepada 15.48 trilion yuan, manakala import meningkat 5.2% kepada 11.82 trilion yuan, menurut pentadbiran am kastam negara itu pada Rabu.
Dari Januari hingga Ogos, perdagangan China dengan tiga rakan dagangan utama termasuk Asean, Kesatuan Eropah (EU) dan Amerika Syarikat mencatatkan peningkatan masing-masing 14%, 9.5% dan 10.1%.
Dalam tempoh itu, perdagangan China dengan negara yang terlibat dengan projek Jalur dan Laluan (BRI) melonjak 20.2% kepada 8.77 trilion yuan.
Eksport produk mekanikal dan elektrik berkembang 9.8% kepada 56.5% daripada jumlah keseluruhan, dan eksport produk berintensif buruh melonjak 14.1% berbanding setahun lalu.
Perusahaan swasta menyaksikan import dan eksport meningkat 14.9% berbanding tahun lalu kepada 13.68 trilion yuan dalam lapan bulan pertama, menyumbang 50.1% daripada jumlah keseluruhan negara.
Nilai perdagangan firma pelaburan asing meningkat 2.4%, dan perusahaan milik kerajaan meningkat 15.1% dalam tempoh yang sama.


Kes harian Covid-19 lepasi 3,500 jangkitan

Malaysia merekodkan kes baru sebanyak 3,519 menjadikan kes keseluruhan Covid-19 meningkat sebanyak 2,728,203.Malaysia merekodkan kes baru sebanyak 3,519 menjadikan kes keseluruhan Covid-19 meningkat sebanyak 2,728,203.5,118 pesakit juga direkodkan sembuh, menjadikan jumlah keseluruhan pesakit sembuh sebanyak 2,647,587.Dalam pada itu, kes yang memerlukan rawatan di unit rawatan rapi (ICU) adalah sebanyak 331 kes di mana 263 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 187 kes di mana 122 adalah kes Covid-19.Dari 3,519 kes harian yang dilaporkan pada hari ini, 65 kes (1.8%) adalah daripada Kategori Tiga, Empat, dan Lima, dan 3,454 kes (98.2%) lagi adalah terdiri daripada Kategori Satu dan Dua.


Perangkap pemerdagangan manusia di sebalik tawaran kerja lumayan

Susan (bukan nama sebenar) menjalani hari-harinya dengan penuh kebimbangan kerana anak lelakinya berada dalam tahanan pihak berkuasa Kemboja.
Menurut kedutaan Malaysia, anaknya ditahan kerana melancong ke negara itu tanpa dokumen.
Mengenang kembali bagaimana permulaan kisah malang anaknya, Susan berkata anaknya terpikat untuk pergi ke Kemboja dengan janji gaji yang lumayan.
Bagaimanapun, ketika dia tiba di negara itu, dia menyedari bahawa dia telah dibawa masuk secara haram.
Malangnya, semuanya sudah terlambat.
Dia telah diatur untuk bekerja menggunakan platform media sosial seperti Facebook bagi menjalankan penipuan pelaburan.
Bagaimanapun, petunjuk prestasi utama (KPI) yang ditetapkan syarikat itu telah menyebabkan dia tertekan dan terpaksa bersaing dengan pekerja lain.
Dia diberitahu jika gagal mendapatkan hasil yang ditentukan oleh syarikat, dia akan dihukum termasuk dipukul.
Akhirnya, dia dijual kepada syarikat lain.
Tindakan yang dikenakan terhadapnya itu berlaku beberapa kali.
Selepas sindiket mengetahui pemuda itu menerima bantuan, dia dipindahkan ke lokasi lain.
Di Malaysia, Susan melakukan apa yang termampu bagi memastikan anak lelakinya selamat.
Selepas berjaya diselamatkan, anak lelakinya diserahkan kepada pihak berkuasa imigresen Kemboja yang kemudiannya bertindak menahannya kerana melakukan perjalanan tanpa dokumen.
'Perhambaan moden’
Menurut aktivis Adrian Pereira, sukar untuk menyelamatkan rakyat Malaysia yang terperangkap dalam kes pemerdagangan manusia kerana beberapa sebab.
Beliau berkata, antara lain, sistem pengenalan mangsa yang lemah dan kurang cekap dalam menangani isu itu.
Pereira, pengarah eksekutif kumpulan keadilan sosial North-South Initiative, memberi contoh kes di mana seorang wanita Malaysia mengikut teman lelaki warga Nepal pulang ke sana.
Setibanya di sana, visa perjalanannya tidak diperbaharui, dan lelaki itu menyuruh dia melakukan kerja di rumah selama 10 tahun.
"Ini adalah keganasan berasaskan gender dan pemerdagangan manusia,” katanya.
Menurut Pereira, ketika wanita itu pergi ke kedutaan negara untuk mendapatkan bantuan, dia kemudiannya diserahkan kepada pihak imigresen Nepal dan tidak dikenal pasti sebagai mangsa.
Dari sana, wanita itu dikatakan akan ditempatkan di rumah perlindungan.
“Mereka fikir ini adalah perkara yang betul untuk dilakukan, berdasarkan persefahaman antarabangsa,” kata Pereira.
“Sedangkan ia adalah salah. Dia seharusnya ditempatkan di tempat perlindungan di bawah bidang kuasa kita.”
Pereira, yang kini mengendalikan dua kes sedemikian berkata berdasarkan maklum balas yang diterima daripada pelbagai kedutaan, kakitangan di sana hanya mempunyai “pengetahuan minimum atau langsung tiada pengetahuan" mengenai cara membantu rakyat Malaysia yang terperangkap dalam apa yang disifatkannya sebagai "perhambaan moden”.
Sindiket ‘bijak’
Ketika dihubungi MalaysiaNow, Jabatan Perkhidmatan Awam dan Aduan MCA berkata pihaknya telah menerima permohonan bantuan sebanyak lebih 100 kes serupa sejak April tahun ini.
Ketua Jabatan Michael Chong berkata sindiket terbabit "bijak" dan akan mengubah taktik bergantung kepada keadaan bagi memancing individu yang kemudiannya akan menjadi mangsa pemerdagangan manusia.
Bagaimanapun, katanya, kadangkala, mangsa dan keluarga mereka sendiri perlu memainkan peranan bagi menangani isu itu.
“Saya ada kes di mana ibu bapa membawa anak mereka ke pejabat saya, dan saya beritahu mereka ia adalah tawaran palsu tetapi mereka masih mahu pergi,” katanya.
"Mereka percaya wang itu ada."
Beliau berkata mangsa turut diberitahu oleh sindiket bahawa jika mereka mahu dibebaskan, mereka mesti mencari orang lain untuk menggantikan mereka.
“Kemboja, Laos dan Myanmar adalah tiga negara utama mangsa pemerdagangan manusia ini,” katanya.
Sementara itu, Susan kini masih menunggu kepulangan anaknya.
"Belum ada tarikh pasti atau jawapan yang jelas daripada kedutaan kita di Kemboja mengenai bila dia akan dibebaskan," katanya.
“Anak saya diseludup ke luar negara tanpa dokumen perjalanan,” tambahnya.
"Dia adalah mangsa pemerdagangan manusia dan tidak sepatutnya dianggap sebagai penjenayah."


PSB akan pertimbang semula sokongan terhadap Anwar jika kleptokrat terlibat

Parti Sarawak Bersatu (PSB) hari ini berkata ia perlu mempertimbangkan semula keputusan untuk menyokong Anwar Ibrahim sebagai calon perdana menteri sekiranya sokongan mereka itu turut melibatkan sekurang-kurangnya 15 ahli Parlimen dari Umno termasuk mereka yang menghadapi pelbagai pertuduhan rasuah.Presiden PSB Wong Soon Koh berkata partinya berpendirian tegas dengan prinsip menolak kerjasama dengan mana-mana kerajaan yang disokong kleptokrat.“Kita harus tunggu dan lihat dari mana dia (Anwar) dapat sokongan,” kata Wong kepada MalaysiaNow.“Sekiranya sokongan itu datang daripada mereka yang tidak memiliki mandat rakyat, maka sekali lagi, dia akan jadi seperti Muhyiddin (Yassin) yang menawarkan segalanya kepada semua orang.“Jika anda tidak ikut garis panduan yang kami berikan – iaitu hanya akan menyokong kerajaan yang dipilih oleh rakyat – itu bermakna kami harus fikir tentangnya dua kali.”Terdahulu, MalaysiaNow melaporkan sekurang-kurangnya 15 ahli Parlimen yang merupakan sekutu Presiden Umno Ahmad Zahid Hamidi akan menyokong Anwar untuk dilantik sebagai perdana menteri sekiranya kerajaan Perikatan Nasional (PN) tumbang.Sokongan kumpulan Zahid itu tampil setelah rundingan yang diusahakan Pakatan Harapan (PH) dengan blok pembangkang yang lain dan beberapa individu gagal memujuk mereka untuk menyokong Anwar.Wong menegaskan bahawa PSB hanya akan menyokong kerajaan yang mendapat mandat rakyat.“Kami tidak mengiktiraf kerajaan PN kerana ia adalah kerajaan pintu belakang,” katanya.“Dia (Muhyiddin) tidak memiliki mandat dari rakyat.“PSB hanya akan mendukung kerajaan yang miliki mandat rakyat berdasarkan keputusan pilihan raya umum sebelum ini. Kita harus dengar suara rakyat.”


‘Sepatutnya bersuara ketika jadi PM’, penganalisis beritahu Ismail Sabri

Tindakan bekas perdana menteri, Ismail Sabri Yaakob yang semakin lantang bersuara terhadap kepimpinan Umno baru-baru ini disifatkan sebagai sudah terlewat oleh penganalisis politik, selepas penguasaan penuh parti itu oleh Ahmad Zahid Hamidi.
Bercakap kepada MalaysiaNow, penganalisis politik daripada Universiti Teknologi Mara (UiTM) Mujibu Abd Muis berkata, beliau sepatutnya bersuara ketika masih menjadi perdana menteri.
"Perkara itu (nasib Umno) paling perlu dibincangkan.
"Sepatutnya Ismail perlu bertindak demikian ketika menjadi perdana menteri, bukan sebaliknya.
“Kini nasi sudah menjadi bubur," katanya mengulas pendedahan Ismail dalam beberapa wawancara baru-baru ini.
Ismail meramalkan nasib Umno pada enam Pilihan Raya Negeri (PRN) yang dijadualkan pada pertengahan tahun ini akan menjadi lebih buruk, susulan kekalahan paling memalukan parti itu dalam Pilihan Raya Umum ke-15 (PRU15).
Bekas perdana menteri yang paling singkat berkhidmat dalam sejarah itu berkata, majlis kerja tertinggi tidak mengendahkan laporan agensi berhubung jangkaan kekalahan Umno jika PRU dibuat lebih awal daripada tempoh yang sepatutnya.
Ismail yang juga ahli parlimen Bera itu baru-baru ini turut mengumumkan PRU15 akan menjadi pilihan raya terakhir untuk beliau.
Beliau ditekan oleh Zahid untuk mengadakan PRU15 lebih awal.
Sekutu beliau dalam Umno yang disebut “kluster Putrajaya” juga tiada dalam senarai calon, antaranya Shahidan Kassim dan Annuar Musa.
Ismail baru-baru ini turut bersuara menentang pemecatan bekas ahli Parlimen Rembau, Khairy Jamaluddin dan bekas pengerusi Umno Selangor, Noh Omar.
Pemerhati politik, Azizi Safar berkata, hanya Ismail sahaja yang mempunyai jawapan mengapa kenyataan itu dibuat selepas kalah PRU15.
"Mengapa selepas PRU15 baru beliau dedahkan perkara ini, soalan itu kena tanya dia sendiri," katanya.
Namun Azizi yang juga bekas setiausaha eksekutif Barisan Nasional (BN) Pulau Pinang berkata, Umno wajar mengambil serius ramalan Ismail yang selari dengan andaian banyak pihak lain bahawa parti itu akan sukar menang kerusi pada PRN kelak.
Bagi Mujibu, pemecatan dan penggantungan beberapa tokoh Umno baru-baru ini disifatkan langkah yang terkebelakang ketika parti tu sepatutnya memperbetulkan persepsi kepada masyarakat umum dan ahli sendiri.
Ismail turut dipersalahkan oleh segelintir pihak dalam Umno atas kekalahan parti itu.
Beliau didakwa sengaja melewatkan pembubaran Parlimen.
Namun bagi Mujibu, lambat atau cepat bukan isu utama.
"Ia menjurus kepada tindakan Umno yang melaksanakan 'pembersihan' yang tidak kena  pada masanya iaitu ketika Umno mempunyai kelebihan sebagai kerajaan untuk menentukan tarikh pilihan raya dan lebih bersedia.
"Tambahan pula, penolakan umum terhadap Umno lebih kepada rakyat yang sudah tidak melihat Umno atau Pakatan Harapan sebagai pilihan politik yang ideal, justeru Perikatan Nasional menjadi pilihan," katanya.


PKR terus bergolak, pemimpin Pemuda Selangor bantah pemecatan ketuanya

Pemimpin-pemimpin Pemuda PKR Selangor hari ini membantah keputusan pemecatan ketua mereka Najwan Halimi, yang dikatakan sebagai keputusan terburu-buru, menambahkan pergolakan parti pimpinan Anwar Ibrahim itu.Mereka juga berkata tiada alasan kukuh diberikan untuk memecat Najwan yang juga ahli Dewan Undangan Negeri Kota Anggerik itu.“Kami membantah sekeras-kerasnya keputusan tersebut yang dilakukan secara tergesa-gesa, semberono dan tanpa sebarang konsensus,” kata mereka dalam satu kenyataan hari ini.MalaysiaNow melaporkan hari ini PKR kini bakal berdepan krisis dalaman terbaru selepas kembali menjadi pembangkang, kali ini dalam bentuk perubatan kuasa dan pengaruh antara dua orang pengikut setia Anwar.Perkara ini berlaku selepas ketegangan antara setiausaha politik Anwar, Farhash Wafa Salvador dan Naib Presiden PKR Rafizi Ramli meletus sejak beberapa minggu lalu.Dalam kenyataan yang ditandatangani 17 ketua-ketua Pemuda PKR Selangor, Najwan mempamerkan kepimipinan cemerlang selama dua tahun dan berjaya menyatupadukan sayap itu di Selangor sejak peristiwa Langkah Sheraton tahun lalu yang menyaksikan kerajaan Pakatan Harapan tumbang.“Beliau juga memastikan pandangan, cadangan serta suara anggota akar umbi di negeri Selangor diperjuangkan di peringkat yang lebih tinggi serta ditangani dengan baik,” katanya.“Kami juga turut menyatakan sokongan serta kesetiaan yang tidak berbelah bahagi kepada Anwar selaku presiden PKR dan akan terus mempertahankan beliau dari digugat oleh pihak-pihak yang cuba melemah serta memecahbelahkan parti.”


Umno lulus 2 pindaan perlembagaan parti

Perhimpunan Agung Khas Umno hari ini meluluskan dua pindaan perlembagaan parti termasuk membabitkan ahli yang menang bertanding tetapi meninggalkan parti atau bertanding sebagai calon bebas atau parti lawan pada pilihan raya gugur keahlian dengan sendirinya.
Pindaan yang melibatkan Fasal 20.11 itu untuk disesuaikan dengan peruntukan Larangan Ahli Parlimen Bertukar Parti sebagaimana Akta Perlembagaan (Pindaan) (No. 3) 2022 dikuatkuasakan mulai 5 Oktober lalu.
Pindaan lain yang diluluskan ialah meletakkan ketua penerangan bahagian sebagai mereka yang automatik menjadi perwakilan dalam Perhimpunan Agung Umno setiap tahun, melibatkan pindaan pada Fasal 8.4.
Kelulusan kedua-dua pindaan tersebut disahkan Pengerusi Tetap Umno Badruddin Amiruldin yang menyatakan pindaan tersebut lulus dengan lebih suara bersetuju.
Terdahulu Naib Presiden Umno Mohamed Khaled Nordin ketika membentangkan pindaan tersebut berkata ia dipinda bagi memastikan peruntukan parti bersifat terkini dan selari dan peruntukan semasa dan undang-undang negara.
Perhimpunan agung kali ini melibatkan 2,648 perwakilan dan 174 pemerhati, iaitu ketua penerangan bahagian, menjadikan jumlahnya 2,822 orang.


Darurat bukan sampai ‘kiamat’, kata ahli Dewan Negara

Seorang ahli Dewan Negara mempertahankan pengisytiharan darurat oleh Sultan Abdullah Sultan Ahmad Shah bagi mengekang penularan wabak Covid-19, mengatakan ia akan ditamatkan selepas pandemik yang menyaksikan jangkitan tertinggi semalam berakhir.Muhammad Zahid Md Arip berkata, tindakan kerajaan menasihatkan Agong agar darurat Covid-19 dilaksanakan adalah demi kebaikan rakyat dan negara.“Proklamasi darurat bukan untuk Perdana Menteri Muhyiddin Yassin ‘beraja di mata, bersultan di hati’, proklamasi ini ada tempohnya bukan sehingga kiamat,” kata Zahid dalam satu kenyataan hari ini.“Mereka yang cemburu kepada Muhyiddin akan sentiasa ‘buta dan pekak’ dari melihat dan mendengar usaha dan kesungguhannya menangani tempoh sukar ini”.Semalam buat pertama kalinya jangkitan harian Covid-19 melepasi angka 4,000 yang merupakan tertinggi setakat ini.Ketua Pengarah Kesihatan Dr Noor Hisham Abdullah berkata 4,029 kes baru Covid-19 dikesan semalam menjadikan angka keseluruhan penularan dalam negara berjumlah 155,095.Awal minggu ini, Agong memperkenankan pengisytiharan darurat Covid-19 sehingga 1 Ogos depan bagi membendung wabak itu selepas angka harian empat angka secara konsisten sejak Disember lalu.Sehari sebelum itu kerajaan melaksanakan kembali Perintah Kawalan Pergerakan (PKP) di negeri-negeri zon merah Covid-19 di seluruh negara.Pembangkang menyelar pengisytiharan darurat Covid-19, mengatakan PKP sudah mencukupi untuk mengawal pandemik.Bagaimanapun bekas hakim Mahkamah Persekutuan Gopal Sri Ram berkata, PKP hanya akan berkesan jika dilaksanakan sekali dengan pengisytiharan darurat.“Beliau meletakkan kepentingan rakyat dan negara sebagai keutamaannya ketika musuh politiknya begitu ghairah untuk menjatuhkan kerajaan yang dipimpinnya,” katanya dan menambah, “sampai masanya nanti proklamasi darurat ini akan berakhir juga”.Zahid yang juga antara pengasas awal Bersatu berkata, Muhyiddin berjaya memperlihatkan keupayaan menerajui kepimpinan negara ketika pandemik Covid-19 melanda negara.“Ketika ekonomi di seluruh dunia merudum, bantuan kepada rakyat dari pelbagai kelompok tidak pernah diabaikan.“Beliau meletakkan kepentingan rakyat dan negara sebagai keutamaannya ketika musuh politiknya begitu ghairah untuk menjatuhkan kerajaan yang dipimpinnya,” katanya dan menambah, “sampai masanya nanti proklamasi darurat ini akan berakhir juga”.


SPRM siasat penerima wang tunai disebut dalam perbicaraan rasuah Zahid

Suruhanjaya Pencegahan Rasuah Malaysia (SPRM) hari ini berkata ia akan membuka siasatan terhadap individu yang disebut oleh saksi menerima wang tunai jutaan ringgit dalam perbicaraan kes rasuah Presiden Umno Ahmad Zahid Hamidi yang sedang berjalan di mahkamah ketika ini.“SPRM juga mengesahkan menerima beberapa aduan terhadap individu-individu terlibat yang tersenarai dalam satu lejar seperti dikemukakan di mahkamah dalam perbicaraan berkenaan,” kata SPRM dalam satu kenyataan malam ini.Kenyataan tersebut tampil sehari selepas bekas perdana menteri Muhyiddin Yassin menafikan dakwaan bekas pengurus pentadbiran syarikat Ultra Kirana Sdn Bhd (UKSB) David Tan Siong Sun bahawa beliau turut menerima wang daripada syarikat itu.Beliau menyatakan kesediaan untuk disiasat oleh SPRM berhubung dakwaan tersebut.Selain bekas menteri dalam negeri itu, Tan turut menamakan Khairy Jamaluddin, Reezal Merican naina Merica, Hishammuddin Hussein, Shafie Apdal dan Anifah Aman, mengatakan nama mereka direkodkan dalam lejar UKSB selain laporan forensik SPRM.Zahid turut dinamakan dalam lejar itu di bawah kod nama termasuk “z”, “zh”, “yb”, “young boy”, “mon” dan “monster”.Tan berkata beliau menggunakan kod nama dalam lejar itu kerana bimbang ia didedahkan kepada orang lain.Lejar tersebut mengandungi butiran pembayaran yang dibuat oleh UKSB kepada beberapa individu di antara 2014 dan 2018.


Lawatan rasmi Anwar ke Arab Saudi tetap amat memalukan, kata Khairy

Bekas menteri kesihatan, Khairy Jamaluddin berkata kegagalan Perdana Menteri Anwar Ibrahim untuk bertemu dengan rakan sejawatannya dari Arab Saudi semasa lawatan rasminya baru-baru ini hanyalah "kesilapan besar diplomatik".
"Macam mana pun alasan, (contohnya) yang mengatakan dia (Arab Saudi) minta perdana menteri tinggal sehari dua lagi, lepas itu boleh jumpa. Perdana menteri Malaysia tidak patut pergi ke Arab Saudi kalau tiada jadual tetap, itu saja, itu sahaja yang ada," kata Khairy dalam podcast bersama bekas ketua penerangan Umno Shahril Hamdan.
Kedua-dua bekas pemimpin itu dipecat daripada Umno baru-baru ini.
Khairy bersetuju dengan cadangan Shahril bahawa insiden itu bukan sahaja satu kesilapan, tetapi juga memalukan negara.
Beliau berkata terdapat cubaan oleh ahli politik kerajaan untuk meremehkan insiden itu.
"Tidak, ini bukan kecil. Ini amat memalukan."
Beliau mengimbas kembali pengalamannya mengatur program lawatan perdana menteri ke luar negara.
"Saya tahu bahawa kita tidak akan pergi sekiranya program itu tak 'ditetapkan'," katanya, sambil menambah waktu lawatan Anwar pada awal Ramadan juga boleh dipersoalkan.
"Sebab pada minggu pertama Ramadan, memang jadual-jadual tidak menentu, tak boleh buat saat-saat akhir. Saya difahamkan yang Arab Saudi sendiri telah memberi isyarat supaya cuba untuk jangan datang.”
Beliau berkata inti pati isu itu ialah hakikat bahawa Wisma Putra mengesahkan bahawa Anwar akan bertemu kedua-dua pemerintah “de facto” Arab Saudi, Raja Salman Abdulaziz dan Mohammed.
"Jadi soal tarikh itu diubah dan sebagainya tak timbul. Tujuan anda pergi ke Arab Saudi adalah untuk bertemu dengan raja, dan lebih penting putera mahkota. Kita tahu bahawa sejak beberapa tahun yang lepas, yang sebenarnya menerajui kerajaan Arab Saudi adalah Putera Mahkota Mohammed bin Salman."
Berita bahawa lawatan rasmi tiga hari Anwar ke Arab Saudi berakhir tanpa sebarang pertemuan dengan Mohammed tidak lama kemudian diikuti dengan komen bertubi-tubi daripada pemimpin pembangkang, dengan media sosial dibanjiri sindiran mengenai lawatan itu.
Laporan Bernama berkata pertemuan itu tidak dapat berlangsung kerana putera mahkota itu mempunyai perubahan rancangan menjelang bulan Ramadan.
Ini menyebabkan pakatan pembangkang Perikatan Nasional (PN) menuntut penjelasan mengenai peristiwa yang membawa kepada pembatalan pertemuan itu.
Ramai juga membuat perbandingan dengan penghormatan yang diberikan kepada bekas perdana menteri Muhyiddin Yassin pada 2021, di mana Mohammed, atau lebih dikenali sebagai MBS, menyambutnya secara peribadi di lapangan terbang.
Sebagai tindak balas, ahli Parlimen Pakatan Harapan (PH) dan unit propaganda kerajaan di bawah Jabatan Perdana Menteri mengecam pengkritik, mengatakan lawatan Anwar membuahkan hasil walaupun tidak bertemu putera mahkota.
Ahli Parlimen Hulu Langat Sany Hamzan mempersoalkan mereka yang membandingkan layanan terhadap Anwar, di mana Muhyiddin diberi penghormatan memasuki Kaabah, satu keistimewaan yang jarang diberikan kepada orang kenamaan Islam.
“Apa yang rakyat dan negara dapat kalau perdana menteri dapat masuk Kaabah?” soal beliau.
Tetapi Khairy dalam jawapannya berkata hujah ahli Parlimen itu tidak begitu tepat.
"Bukan itu maksudnya. Dia cuba serang balik sebab agaknya rasa malu sebab benda ini telah berlaku. Kalau dia (Anwar) dapat masuk Kaabah, itu satu pengiktirafan bahawa dia adalah tetamu kepada raja, tetamu kepada penjaga dua kota suci. Maknanya, darjat perdana menteri yang melawat itu sangat-sangat tinggi."
Khairy dalam pada itu berkata kepentingan hubungan dengan Arab Saudi melangkaui persepsi umum bahawa kerajaan Malaysia sedang merayu untuk meningkatkan kuota haji dari Riyadh.
"Kalau kita lihat dari segi geopolitik, peranan yang dimainkan oleh Arab Saudi sekarang sangat-sangat penting, mungkin lebih penting daripada Turkiye."


Tak perlu panjangkan isu ucapan Agong disediakan kerajaan, kata Tuan Ibrahim

Dewan Rakyat diminta memfokuskan kepada agenda yang lebih penting daripada memanjangkan isu teks Titah Diraja, kata Ahli Parlimen Kubang Kerian Tuan Ibrahim Tuan Man.
Ini susulan permohonan "ruling" yang dikemukakan Ahli Parlimen Jelutong RSN Rayer terhadap Tuan Ibrahim berhubung kenyataannya yang ucapan Yang di-Pertuan Agong Sultan Abdullah Sultan Ahmad Shah pada sesi pembukaan sidang Parlimen disediakan oleh kerajaan.
Pada sidang Dewan Rakyat 21 Februari laku, Rayer dan beberapa ahli Parlimen kerajaan tidak berpuas hati dengan kenyataan tersebut sehingga mencetuskan kekecohan sewaktu perbahasan Titah Diraja.
Dalam ucapan perbahasannya minggu lepas, Tuan Ibrahim meluahkan rasa terkilan apabila aspek keadilan yang menjadi ciri-ciri penting kerajaan Madani tidak dimasukkan dalam Titah Diraja tersebut.
“Sepatutnya nilai keadilan perlu dibawa oleh tuanku dalam Parlimen bukan hanya tersedia dalam dokumen-dokumen di luar Parlimen.
“Sepatutnya nilai itu mesti digagaskan dalam ucapan tuanku kerana ucapan ini adalah ucapan yang telah pun dirumus pihak (tak jelas),” katanya.
Justeru pagi ini, Tuan Ibrahim berkata beliau telah menjelaskan salah faham yang berlaku.
"Saya fikir perkara ini tak perlu kita panjangkan kerana kita banyak isu-isu penting.
"Jadi saya fikir sekiranya timbul kekhilafan, saya mohon maaf dan kita terus kepada agenda lebih penting untuk kepentingan rakyat," katanya di Dewan Rakyat hari ini.
Speaker Dewan Rakyat Johari Abdul juga mengakui sudah membuat pertemuan secara bersama bagi membincangkan perkara tersebut beberapa hari lalu.
Pada 2016, ahli Parlimen Ipoh Timur ketika itu, Lim Kit Siang dalam ucapan perbahasan Titah Diraja menyebut Yang di-Pertuan Agong Tuanku Abdul Halim Mu'adzam Shah hanya membacakan ucapan yang disediakan oleh kerajaan.
Ini apabila tuanku bertitah menyatakan hasrat supaya pentadbiran sedia ada perlu diteruskan bagi merealisasikan matlamat menjadikan Malaysia sebuah negara berpendapatan tinggi.


RUU jenayah intip dijangka akan dibentang tahun ini

Rang Undang-Undang (RUU) berkaitan jenayah intip dan hendap dikenali sebagai "anti-stalking law" dijangka akan dibentangkan di Dewan Rakyat pada tahun ini.
Timbalan Menteri di Jabatan Perdana Menteri (Parlimen dan Undang-undang) Mas Ermieyati Samsudin berkata, buat masa ini, RUU tersebut berada di peringkat perincian terakhir di Jabatan Peguam Negara.
“Ssaya akan buat taklimat bersama ahli-ahli Parlimen serta Senator pada minggu depan mengenai RUU tersebut.
“Kita akan berikan pemakluman dan status terkini juga dengan semua pemegang taruh yang terlibat. Ia dilihat seiring dengan RUU anti gangguan seksual, kalau dapat dibentangkan tahun ini saya akan gembira sekali,” katanya kepada media selepas Persidangan Meja Bulat Wanita Bangkit 2022 semalam.
Beliau berkata RUU yang bakal diperkenalkan itu dijangka mampu melindungi mangsa khususnya wanita, daripada gangguan secara realiti atau dalam talian.
“Dengan lulusnya RRU ini, ramai mangsa akan berani tampil ke hadapan selain ini hadiah buat mereka. Ini adalah sebahagian isu keselamatan yang kita boleh beri harapan kepada mangsa,” katanya.
Katanya, hasil daripada persidangan meja bulat yang berlangsung hari ini turut menggesa agar RUU berkaitan jenayah intip dan hendap itu dipercepatkan.
Sementara itu, Menteri Pembangunan Wanita, Keluarga dan Masyarakat, Rina Harun berkata, tiga resolusi dicapai melalui persidangan sama melibatkan kluster kepimpinan, kluster perundangan dan kluster sosioekonomi.
“Resolusi ini akan diserahkan kepada kerajaan bagi menambah baik dasar dan pelaksanaan termasuk Belanjawan 2023,” katanya.
Persidangan tersebut dianjurkan oleh Wanita Perikatan Nasional (PN) dihadiri oleh 75 wakil badan-badan bukan kerajaan dan orgasasi termasuk individu profesional.


Ketua hakim negara pernah terima ancaman bunuh semasa kendalikan kes

 Ketua Hakim Negara Tengku Maimun Tuan Mat mendedahkan bahawa beliau pernah mendapat ancaman bunuh semasa mengendalikan kes-kes membabitkan tokoh-tokoh dan personaliti tertentu.
Beliau berkata kebiasaannya dalam setiap kes mahkamah yang diputuskan, akan ada pihak yang berpuas hati dan sebaliknya.
"Itu lazim...yang menjadi luar biasa dalam kes-kes melibatkan tokoh atau personaliti tertentu, sokongan atau kecaman agak luar biasa kerana umum mengetahui saya sendiri pun pernah mendapat ancaman bunuh.
"Serius atau tidak, itu soal lain tapi ia mencapai tahap begitu sekali," katanya ketika sidang media pada Majlis Pembukaan Tahun Perundangan 2023 di Pusat Konvensyen Antarabangsa Putrajaya (PICC) di sini.
Tengku Maimun berkata berdasarkan pemerhatiannya apabila sesuatu kes melibatkan tokoh-tokoh tertentu, komen-komen yang ditujukan terhadap badan kehakiman agak keterlaluan, berat sebelah dan berbaur politik, bukannya komen yang membina.
Sementara itu Tengku Maimun berkata setiap kes yang diputuskan oleh mahkamah tidak mempunyai sebarang agenda, sebaliknya ia berdasarkan undang-udang dan selaras dengan peruntukan sedia ada.
"Saya mengharapkan masyarakat di luar sana memahami struktur proses undang-undang di negara ini sebelum mengeluarkan kenyataan-kenyataan yang menunjukkan ketidakfahaman.
"Jadi fahami dulu, kemudian jika masih tidak faham bertanyalah kepada orang-orang yang faham dan jangan membuat kenyataan-kenyataan yang keterlaluan," katanya.
Tahun lepas media melaporkan polis mengesahkan menerima laporan berhubung ancaman dan ugutan terhadap Tengku Maimun di media sosial dan akan mengambil tindakan tegas terhadap mana-mana pihak yang didapati menyalah guna platform media sosial untuk mengancam keselamatan.